Alaric: Raja Yang Meruntuhkan Empayar Rom

Alaric I (memerintah 393-41M) merupakan seorang komander tentera Goth yang sinonim dengan peristiwa penjarahan Rome pada tahun 410 Masehi, di mana ia adalah kali pertama kota tersebut dijarah dalam tempoh 800 tahun.

Walaupun tidak banyak maklumat yang diketahui tentang latar belakang keluarga Alaric, sejarahwan maklum tentang kedudukannya sebagai pembesar suku Tervingi dan Greuthungi (masing-masing nantinya dikenali sebagai Visigoth dan Ostrogoth).

Alaric bertanggungjawab memimpin pasukan Goth menggempur Balkan hingga ke Itali, lalu menjarah ibu kota Rome dan seterusnya berpindah jauh ke selatan, sebelum beliau sendiri meninggal dunia tidak lama kemudian iaitu pada tahun 410 M. Susulan kematian Alaric, kepimpinan Goth diambil-alih oleh iparnya yang bernama Athaulf, di mana beliau bertanggungjawab membawa mereka memasuki Gaul.

ALARIC MEMPEROLEH KUASA

Berkurun-kurun lamanya, warga Rome menjalani kehidupan yang selesa di balik tembok kota. Empayar membangun dengan makmur, sambil pasukan tentera Rom di bawah pimpinan komander-komander yang cekap pula dengan tuntas berjaya mengawal dan mengusir suku-suku gasar dari menghampiri gerbang kota.

Cuma malangnya, kegemilangan Rome kian merudum khususnya apabila empayar dibahagikan kepada dua oleh Diocletian sekaligus pusat pemerintahan secara bertahap tetapi pasti dipindahkan ke Konstantinopel dan dipegang oleh maharaja yang menetap di sana.

Perubahan ekonomi dan kuasa politik ini menjejaskan kekuatan Rome dan membuatkan kota itu terdedah kepada ancaman bahaya. Situasi ini dimanfaatkan oleh seorang bekas komander Rom yang pada kemuncaknya, bertindak menjarah kota tersebut. Nama individu itu tidak lain dan tidak bukan adalah Alaric.

Walaupun beliau disifatkan sebagai seorang gasar, Alaric pada hakikatnya adalah seorang penganut Kristian yang menerima latihan ketenteraan dari Rom. Beliau pernah menggalas tanggungjawab mengetuai pasukan Goth dan berjuang bagi pihak Rom dalam Pertempuran Sungai Frigidus pada tahun 394 Masehi, iaitu sebuah pertembungan antara maharaja timur Theodosius I dan maharaja barat Eugenius.

Tidak lama kemudian, iaitu pada tahun 395 M, Maharaja Theodosius mangkat sebagai maharaja terakhir yang menyatukan dan memerintah empayar Rom timur dan barat. Kemangkatan beliau ini mengakibatkan Empayar Rom sekali lagi berpecah. Seteru (yang kemudian menjadi sekutu) Alaric, iaitu Flavius Stilico (359-408M) ditabalkan sebagai pemangku (atau setidaknya didakwa memangku) pemerintahan dua orang putera maharaja, iaitu Arcadius dan Honorius (395-423M). Arcadius diangkat sebagai maharaja di timur (mangkat pada 408 M), manakala Honorius pula menaiki takhta di barat.

ALARIC & STILICHO

Stilicho, yang menyandang jawatan sebagai magister militum atau komander-tertinggi (dan merupakan anak kepada wanita berwarga Rom dan bapa berwarga Vandal) kemudiannya bercakaran dengan Alaric. Konflik ini tercetus akibat sebuah perjanjian yang ditandatangani pada tahun 382 M antara Rom dan Goth selepas berlakunya P3rang Goth. Perjanjian ini membenarkan Goth menetap di Balkan, namun hanya sebagai sekutu dan bukannya warganegara.

Perjanjian ini malahan menuntut mereka untuk berkhidmat dalam pasukan tentera Rom. Sebagaimana yang dijangka, kekhuatiran Goth terhadap persyaratan tersebut bukanlah sesuatu yang tidak berasas dan ia terbukti dengan jelas di Frigidus; di mana mereka diletakkan di barisan hadapan sebagai ‘kambing korban’ bagi melindungi legion-legion Rom.

Sementara itu, Alaric menjangkakan bahawa pentadbiran Rom di barat masih stabil dan mampu memelihara kebajikan rakyat jelatanya buat tempoh masa yang lama. Dalam cubaan untuk menggesa supaya perjanjian tersebut ditulis semula, Alaric dan pasukannya mengambil kesempatan di atas pertegangan yang semakin meruncing antara barat dan timur, lalu menjarah kota-kota di Balkan hingga ke Greece, sebelum kemudiannya menyerang Itali pada tahun 402 M. Beliau tidak hanya menuntut agar saudara sesukunya dibekalkan dengan makanan yang cukup, tetapi juga supaya mereka diperakui sebagai warga Rom. Beliau turut meminta jawatan sebagai magister militum.

Walau bagaimanapun, kesemua tuntutan itu ditolak oleh Stilicho. Alaric kemudian dipaksa berundur di Verona, namun usaha untuk berkompromi terus dilanjutkan pada tahun 406 M. Melalui pegawai perantara yang bernama Jovius, Stilicho mendengar permintaan Alaric yang menuntut pemilikan hak secara rasmi ke atas tanah mereka di samping bayaran emas dan bijirin secara tahunan.

Sebagai balasan, Alaric akan membantu Stilicho menyerang empayar timur; dengan timur dikuasai oleh Arcadius, Stilicho menumpukan dominasinya di barat (beliau bahkan telah mengahwinkan puterinya dengan Maharaja Honorius) dan dengan bantuan Alaric, tentunya kempen ser4ngan ke atas timur dan penggulingan Arcadius akan dapat berjalan dengan lebih lancar.

Kesabaran Alaric kian luntur, dan tuntutan bayaran sebanyak 4000 paun emas (sebagai ganti rugi atas penantian panjangnya) tidak diendahkan oleh Stilicho. Rentetan itu, beliau pun perlahan-lahan membawa pasukan tenteranya ke Itali. Walaupun sebenarnya tuntutan tersebut mahu dipenuhi oleh Stilicho, keputusan itu tidak dipersetujui oleh Senat Rom yang diketuai oleh Olympius. Senat bahkan menganggap tindakan Alaric itu sebagai satu bentuk pengisytiharan p3rang terhadap mereka.

Walau bagaimanapun, persepakatan ini tidak pernah direalisasikan. Alaric berdiam dengan sabar, menantikan Stilicho untuk menyertai pasukannya. Namun, pergerakan Stilicho tergendala dek terpaksa menangani masalah-masalah yang melanda barat: raja Gothic yang bernama Radagaius menyerang Itali; suku Vandal, Alan, dan Survi menyerang Gaul; dan bakal maharaja Constantine III (dianggap sebagai seteru dalam perebutan takhta) memenangi pep3rangan di Britain. Kesemua dugaan ini secara efektif menyusutkan perbendaharaan empayar sekaligus memustahilkan beliau untuk melunaskan perjanjiannya dengan Alaric.

Kemudian, dek gesaan Olympius, maharaja pun menitahkan supaya ser4ngan dilakukan ke atas timur. Pada mulanya, maharaja sendiri yang mahu mengetuai kempen tersebut. Namun, Stilicho berkeras melarangnya dan mengusulkan supaya pasukan tentera dipimpin oleh beliau sendiri.

Sambil Stilicho berada jauh di perbatasan, Honorius dan Olympius mengunjungi Ticinum, sebuah kota yang terletak betul-betul di selatan Milan, kononnya bertujuan untuk memantau keadaan pasukan tentera di sana; namun tanpa pengetahuan dan izin maharaja, Olympius mengarahkan supaya ribuan warga Goth yang ketika itu bersekutu dengan mereka dibvnuh –tindakan ini menyalakan lagi api kemarahan Alaric.

Antara mangsa terakhir peristiwa hitam tersebut adalah Stilicho sendiri, yang dituduh berkomplot dengan Alaric. Susulan daripada itu, lebih 10 000 orang tentera Rom berpaling tadah dan menyertai pasukan Alaric. Pada tahun 408 M, pasukan tentera Goth menjarah kota Aquilea, Concordia, Altinum, Cremona, Bononia, Ariminum, dan Picemum.

Mereka juga sengaja membiarkan Ravenna, ibu kota empayar barat merangkap kediaman Maharaja Honorius, tidak berusik dan sebaliknya, kota Rome yang dijadikan sebagai sasaran oleh Alaric. Beliau mengepung kesemua 13 buah gerbang kota Rome dan mencantas laluan masuk melalui Sungai Tiber sehingga memaksa seluruh warga Rome untuk mencatu bekalan; dalam tempoh beberapa minggu sahaja, Rome dipenuhi dengan mayat-mayat warganya yang bergelimpangan.

ALARIC & PENJARAHAN ROME

Tatkala pasukan demi pasukan tambahan menyertai pihak Alaric, Maharaja Honorius hanya berpeluk tubuh tanpa berbuat apa-apa untuk melindungi kota Rome dan memerangi Alaric. Pada kaca matanya, Goth masih dilihat sebagai bangsa gasar dan bukan tandingan pasukan tenteranya yang dianggap elit. Perbendaharaan diraja ketika itu hampir kosong, namun Senat akur terhadap permintaan Alaric lalu menghantar gerabak-gerabak yang mengangkut dua tan emas, 13 tan perak, 4000 tunik sutera, 3000 bulu biri-biri, dan 3000 paun lada hitam.

Rentetan itu, Alaric pun meringankan sedikit kepungan ke atas Rome dengan harapan dapat mengadakan rundingan lanjut. Namun, Honorius tetap mengentengkan keseriusan situasi ketika itu. Sambil kononnya menunjukkan persetujuan terhadap tuntutan Alaric, beliau menghantar 6000 orang tentera bagi menyerang pasukan Goth. Namun dengan mudah, ia dtewaskan oleh ipar Alaric yang bernama Athaulf.

Lantaran menyedari bahawa pintu rundingan sudah tertutup terutama selepas berlakunya ser4ngan daripada Sarus si komander Rom, Alaric kembali menumpukan perhatian terhadap gerbang-gerbang Rome. Beliau mencuba segala cara supaya suaranya dapat didengari tanpa perlu membasahkan mata pedang.

Misalnya, beliau cuba mencalonkan seorang senator yang budiman, bernama Attalus supaya ditabalkan sebagai maharaja baru, namun tidak berjaya. Beliau bahkan mengambil adik Honorius, iaitu Galla Placidia sebagai tawanan, namun tetap tidak membuahkan hasil. Beliau juga menawarkan persekutuan dengan syarat dibayar emas dan bijirin secara tahunan serta diberikan wilayah Venetia, Noricum, dan Dalmatia, namun ia ditolak.

Alaric tidak lagi mempunyai banyak pilihan, justeru pada tanggal 24 Ogos 410 M, beliau bersiap siaga untuk memasuki kota Rome. Sejak 390 SM, Rome tidak pernah dijarah. Kali ini, tragedi tersebut bermula apabila seorang pensimpati yang tidak dikenali namanya bertindak membuka Gerbang Salarian sekaligus mengundang gempuran pasukan Goth yang lantas menjarah kota itu selama tiga hari suntuk. Rumah-rumah bangsawan dibakar, bangunan-bangunan awam dihancurkan, dan kuil-kuil pagan dimusnahkan.

Namun, gereja St. Peter dan St. Paul dibiarkan tidak berusik. Ketika berita penjarahan Rome sampai ke pengetahuan Honorius, beliau langsung berasa khuatir – bukan kerana kecintaannya terhadap kota itu, namun kerana beliau menyangka ayam jantannya yang bernama Rome telah mati dibvnuh.

Alaric kemudian meninggalkan kota Rome dan berhasrat untuk berangkat ke Sicily dan seterusnya ke Afrika. Malangnya, beliau tidak sempat memenuhi impiannya itu lantaran mangkat tidak lama kemudian, iaitu pada tahun 410 M. Kepimpinan tentera diambil-alih oleh Athaulf yang membawa Goth memasuki Gaul.

Sepanjang hayatnya, Alaric berusaha untuk mendapatkan tanah untuk didiami oleh saudara sesukunya: penjarahan kota Rome merupakan pilihan dan cubaan beliau yang terakhir. Setelah dijarah, kota itu tidak pernah lagi bangkit.

Menurut penganut pagan, tragedi yang menimpa Rome itu dianggap sebagai bala kerana meninggalkan agama lama dan memeluk agama Kristian. Pihak lain pula memandang kejadian tersebut sebagai tanda berakhirnya hegemoni Rome – khususnya apabila pusat pemerintahan empayar berpindah ke Konstantinopel. Pada tahun 476 M, iaitu 66 tahun sesudah kematian Alaric, kota Rome tumbang di tangan Odoacer sekaligus memuktamadkan kejatuhan Empayar Rom Barat.

TERJEMAHAN:

Donald L. Wasson. (4 September 2014). Alaric. Ancient History Encyclopedia.
https://ancient.eu/Alaric/


1 Peratus Pengangguran Naik, 400 Ribu Akan Mati

Antara filem terbaik yang menceritakan krisis ekonomi di tahun 2008 – 2009 di Netflix ialah The Big Short. Selain daripada filem tersebut menghiburkan, dibintangi pula oleh pelakon ternama, dan juga sarat dengan maklumat, saya amat tertarik dengan sebuah dialog yang diucapkan oleh watak Ben Rickert (dilakonkan oleh Brad Pitt). Dialog tersebut seperti berikut:

“Every one percent unemployment goes up, 40,000 people die”

(setiap satu peratus pengangguran meningkat, 40000 orang mati)

Kadar pengangguran di Malaysia menurut International Monetary Fund (IMF) pada tahun ini ialah 4.9%. Memetik sumber yang sama, kadar pengangguran pada tahun 2019 ialah 3.3%. Cuba renungkan berapa ramai orang yang terkesan dengan pengangguran?

Tulisan kali ini bukanlah ingin membuktikan statistik tersebut. Walau hanya seorang sahaja yang mati disebabkan pengangguran, isu ini masih perlu diselesaikan. Matlamat tulisan kali ini ialah ingin membawa anda menyelam ke dalam otak ahli ekonomi tentang pengangguran dan bagaimana cara untuk menanganinya.

Salah siapa?

Sebelum abad ke-20, ahli ekonomi melihat kemiskinan sebagai masalah sosial yang besar dan perlu diberi perhatian. Akan tetapi di penghujung abad ke-19, pengangguran mula meningkat ditahap yang membimbangkan di Britain dan Amerika Syarikat. Sama seperti isu kemiskinan, pengangguran dianggap berpunca daripada diri sendiri. Oleh sebab itu, ahli ekonomi dan kerajaan tidak memandang isu tersebut dengan serius.

Seorang aktivis sosial, ahli ekonomi, dan bangsawan  berbangsa Inggeris yang bernama Beatrice Webb menghasilkan The Minority Report iaitu dokumen pertama yang membentangkan konsep dan dasar negara kebajikan. Antara kandungan dokumen tersebut ialah “tugas untuk mengurus pasaran buruh negara bagi mengurangkan pengangguran sepatutnya diletakkan di bahu seorang menteri”.

Maka daripada situ, wujudlah istilah baru di mata ahli ekonomi dan kerajaan iaitu pengangguran luar kawal (involuntary unemployement). Bukan itu sahaja, lahirlah juga pendapat alternatif iaitu bukan semua orang menganggur berpunca daripada diri sendiri tetapi juga keadaan ekonomi yang di luar kawalan individu.

Mahzab Klasikal lwn. Keynesian

Secara umumnya, jumlah orang yang bekerja ditentukan dengan tahap upah benar (real wages). Upah benar ialah tahap upah/gaji berbanding dengan harga barang dan perkhidmatan yang ditawarkan. Semasa krisis ekonomi, harga barang cenderung untuk turun lebih cepat berbanding gaji. Hal ini disebabkan kurangnya permintaan daripada pengguna maka harga pun turun. Ingat lagi semasa PKP dulu, harga minyak turun sehingga RM 1.50? Itu antara contoh harga barang yang turun semasa krisis.

Harga barang turun semasa krisis ekonomi tapi kebanyakan pekerja tidak mahu turnkan gaji. Maka tahap upah benar pun meningkat. Apabila tahap upah benar meningkat, maka semakin ramailah orang yang mahu kerja. Akan tetapi, permintaan untuk buruh/pekerja akan menurun kerana kadar upah benar yang tinggi. Oleh sebab berlakunya situasi tersebut, kadar pengangguran pun meningkat.

Bagi mahzab klasikal, mereka percaya kepada pasaran bebas. Mereka agak tidak setuju campur tangan kerajaan dalam ekonomi. Dalam soal pengangguran juga begitu, biar pasaran yang uruskan isu itu. Mereka percaya bahawa pasaran bebas akan bertindak secara automatik dan membetulkan sebarang ketidakseimbangan yang ada dalam pasaran termasuk pengangguran. Oleh yang demikian, pengangguran akan berkurang dengan sendirinya.

Bagi mahzab klasikal lagi untuk mengurangkan pengangguran lebih-lebih lagi semasa krisis ialah penganggur perlu memberi tekanan kepada industri/majikan untuk merendahkan gaji/upah dengan sanggup untuk menerima gaji yang lebih rendah. Oleh sebab ahli ekonomi klasikal percaya kepada pasaran, mereka yakin yang pasaran cukup fleksibel untuk menurunkan tahap upah benar. Oleh itu, pengangguran dapat diatasi ketika krisis apabila industri/majikan menawarkan gaji yang lebih rendah dan penganggur sanggup bekerja dengan gaji rendah.

Kemelesetan Agung 1929 (The Great Depression) pun melanda. Seorang ahli ekonomi terkemuka ketika itu John Maynard Keynes memerhatikan bahawa pasaran tidak berfungsi seperti biasa ketika kemelesetan itu berlaku. Oleh sebab itu juga, pasaran yang didakwa mampu membawa kesimbangan dengan sendirinya tidak mampu untuk mengawal pengangguran yang tinggi ketika itu. Mengapa boleh berlaku sedemikian?

Keynes berpendapat bahawa agak sukar untuk orang menerima gaji yang lebih rendah. Siapa nak terima gaji lebih rendahkan? Secara teori memanglah industri ataupun syarikat boleh turunkan gaji dan ambil pekerja tetapi hal ini tidak berlaku semasa Kemelesetan Agung 1929. Kalau majikan turunkan gaji pekerja mereka, hal ini akan mengakibatkan pekerja kurang motivasi seterusnya mengurangkan produktiviti.

Tambahan pula, apabila kemelesetan berlaku, kurangnya permintaan daripada pengguna sebab ramai yang tiada kerja apalagi duit. Kita ambil contoh PKP lagi, orang tidak boleh keluar rumah maka permintaan untuk minyak pun berkurang, harga minyak jatuh, maka keuntungan menurun dan mungkin rugi. Di mata majikan, kalau mereka ambil pekerja sekali pun pekerja akan tidak produktif dan hanya merugikan pihak majikan. Kurangnya permintaan mengakibatkan pengangguran.

Pengganda

Keynes tidak melihat pengangguran luar kawal berpunca daripada diri sendiri tetapi solusinya di tangan kerajaan. Antara solusi yang dibawakan dalam mahzab Keynesian ialah menggunakan pengganda (multiplier). Konsepnya mudah, jika kerajaan meningkatkan pelaburan atau perbelanjaan, akan berlaku peningkatan permintaan lalu berlaku pula peningkatan dari segi ekonomi.

Keynes berpendapat bahawa kemelesetan akan membawa kepada satu kitaran yang sangat buruk. Hal ini demikian kerana apabila kemelesetan berlaku maka jualan (sales) akan jatuh kerana permintaan menurun disebabkan ramai yang menganggur. Jika majikan tidak membuat untung, maka lebih ramai akan dibuang kerja. Kitaran ini akan berterusan jika kerajaan tidak masuk campur.

Jika kerajaan masuk campur dengan merangsang permintaan, kitaran positif akan bermula. Kalau anda pernah dengar istilah-istilah “pakej rangsangan ekonomi” atau “projek rangsangan ekonomi” itulah contoh pengganda yang digunakan untuk merangsang permintaan. Antara contoh lain pengganda yang kita semua pernah dengar ialah Bantuan Prihatin Nasional (BPN). Dengan adanya BPN, kita akan membelanjakan wang tersebut ke pasaraya dan sebagainya. Dalam tak sedar, kita telah mencipta permintaan. Semakin tinggi permintaan, semakin banyak jualan dan keuntungan, dan semakin banyak juga pekerja/buruh diperlukan untuk memenuhi permintaan tersebut. Akhirnya pengangguran dapat dikawal.

Kesimpulan

Kesimpulannya, ketika zaman Kemelesetan Agung 1929 terdapat dua mahzab ekonomi bercakaran mengenai cara untuk mengurangkan pengangguran. Klasikal percaya bahawa pasaran akan selesaikan sendiri kadar pengangguran. Manakala Keynesian pula percaya kerajaan perlu suntik dana ke dalam ekonomi. Sejujurnya saya lebih cenderung kepada Keynesian. Sebagai penetup, pada pendapat anda, apakah solusi yang kerajaan perlu bentang dalam Belanjawan 2021 nanti untuk kawal pengannguran?

RUJUKAN:

Buckley, G., & Desai, S. (2011). What you need to know about economics. John Wiley & Sons.

International Monetary Fund. (2020). Malaysia and the IMF. IMF. https://www.imf.org/en/Countries/MYS

Kishtainy, N. (2012). The economics book. Dk Pub.


Buaya Gergasi Yang Jauh Lagi Kuat Daripada T-Rex

Tyrannosaurus rex mendapat populariti tinggi hanya kerana asal-usulnya adalah daripada Amerika Utara. Itu saja rahsia di sebalik keagungan T-rex. Memandangkan Amerika Syarikat dan Canada sebagai mercu ilmu, saintis negara-negara tersebut meluang banyak masa mengkaji T-rex. Lagi banyak penemuan; lagi popular spesis tersebut. Dan nampaknya ada satu lagi haiwan yang diberi perhatian saintifik sampai mendapat darjat tinggi dari segi populariti.

Kajian ini melibatkan buaya. Sains sudah lama mengenal pasti kekuatan gigitan (bite force) buaya masih hidup pada hari ini. Jadi saintis Paul M. Gignac menggunakan angka-angka diketahui pasal 23 spesis buaya sedia ada. Buaya tembaga (saltwater crocodile) misalnya mempunyai kekuatan gigitan sebanyak 260 kilogram bagi setiap sentimeter (kgcm). Aligator pula dalam lingkungan 150 kgcm.

Banyak lagilah. Semua buaya ini tidak mampu menandingi kekuatan gigitan T-rex iaitu sebanyak 900 kgcm (Black, 2012). Sekadar bayangan, gigitan 900 kgcm adalah sama seperti seekor T-rex menghempap. Betapa kuatnya gigitan T-rex. Walau bagaimanapun, ada satu spesis buaya yang kekuatan gigitannya jauh menandingi T-rex.

Saintis menemui banyak benda pasal kehidupan. Semua ini tidak mungkin sempat diselongkar kerana jurnal-jurnal yang terlalu banyak. Maka kami telah ambil kesempatan untuk memudahkan kerja kalian. Dengan hanya satu pembelian buku BIOLOGIA, kami membuka jendela baru untuk bantu kalian faham pasal kehidupan. Link pembelian: https://bit.ly/3pbNAam

Mengenali Buaya Agung Purbakala

Banyak spesis buaya hari ini berevolusi daripada spesis moyang yang pernah hidup sezaman dengan dinosaur (Strauss, 2019). Buaya seperti yang diketahui adalah “dinosaur masih hidup”. Macam buaya tembaga misalnya adalah buaya moden. Spesis moyang mereka berbentuk lain, barangkali lebih besar kerana persaingan dahsyat dengan haiwan-haiwan besar. Sekitar 85 juta tahun yang lalu, buaya sebesar Lolong dianggap buaya biasa (barangkali buaya remaja). Kerana banyak buaya purbakala bermaharajalela dengan saiz 12 meter. Susun 10 ekor boleh cukup satu padang bola bertaraf FIFA.

Buaya jenis ini bukan spesis tunggal. Senang kata, banyak spesis yang hidup pada zaman itu sememangnya besar. Saintis telah mengira kekuatan gigitan buaya-buaya purbakala ini. Betapa terkejutnya mereka apabila tahu angka sebenar – 1,617 kgcm… hampir-hampir dua kali ganda lebih kuat untuk dibandingkan dengan T-rex sendiri dan jauh meninggalkan kekuatan gigitan buaya-buaya moden (Lane, 2012). Angka ini diperolehi selepas saintis kaji selama 11 tahun lamanya.

Dapatan ini juga mengesahkan teori yang lama terbayang. Kekuatan gigitan tiada kena mengena sangat pun dengan bentuk gigi, rupa rahang dan kekuatan mulut buaya. Sebaliknya kekuatan gigitan dipengaruhi saiz buaya semata-mata (Erickson, et al., 2012). Buaya zaman dulu semuanya gergasi sampai boleh telan manusia tanpa perlu kunyah banyak (Dell’amore, 2012). Silap-silap tidak perlu kunyah langsung.

Saintis berpendapat ramai manusia prasejarah menjadi mangsa buaya. Sedang elok menadah air daripada tasik, tiba-tiba keluar buaya daripada air yang tenang. Namun pendapat ini hanya berdasarkan potensi dan pendapat semata-mata. Kerana mangsa buaya takkan mungkin boleh ada fosil. Crocodylus thorbjarnarsoni contohnya bersaiz 7.6 meter. Apa-apa saja ia makan, semuanya habis terurai. Tiada apa yang tinggal sebagai fosil. Tanpa fosil, maka tiada buktilah.

Sekadar penjelasan, buaya-buaya sezaman dengan manusia sudah pastinya bukan buaya zaman dinosaur. Hentaman asteroid telah mengakhiri riwayat banyak dinosaur, sekitar 65 juta tahun yang lalu. Manusia hanya wujud sejak sejuta tahun yang lalu, berdasarkan bukti kukuh sedia ada. Dalam tempoh sejuta ini, haiwan buaya semakin bertambah kompleks dengan percambahan spesis-spesis baharu daripada leluhur sama.

Oleh yang demikian, wajar dikatakan – imbangan alam akhirnya berpihak kepada manusia. Kerana jika haiwan kekal besar gergasi, nescaya bumi ini masih aman tanpa manusia untuk berperang dan memusnahkan dunia.

RUJUKAN:

Black, R. (2012). The Tyrannosaurus Rex’s dangerous and deadly bite. The Smithsonian Magazine.

Dell’amore, C. (2012, Mei 10). Biggest crocodile found – fossil species ate humans whole? National Geographic.

Erickson, G., et al. (2012). Insights into the Ecology and Evolutionary Success of Crocodilians Revealed through Bite-Force and Tooth-Pressure Experimentation. PLoS ONE. 7 (3): e31781.

Lane, M. (2012, Mac 16). Multi-year study shows that crocodilians’ bite is ferocious. St Augustine.

Strauss, B. (2019, Mac 7). Prehistoric crocodile evolution. Thought Co.


Demi Lelaki, Wanita Zaman Dulu Sanggup Bertarung Di Gelanggang

Duel atau pertarungan bukan benda asing di Eropah terutama pada Zaman Pertengahan dan Renaissance. Secara ringkas, ia merupakan pertarungan yang diatur antara dua orang dengan dua senjata yang sama bertujuan untuk menebus maruah si polan yang tercemar. Walaupun pertarungan sebegini selalunya membabitkan lelaki, wanita juga kadang-kadang terjebak dengan perkara sama.

Perang tanding membabitkan kaum Hawa jarang berlaku dengan pergaduhan biasanya diselesaikan secara damai. Tetapi ada ketikanya, ia boleh berlaku atas sebab ini: usia, status di majlis sosial dan lelaki. Dan lelaki selalunya menjadi punca pertarungan tercetus antara wanita.

Salah satu perang tanding pertama membabitkan wanita ialah pertarungan antara dua bangsawan wanita Naples abad ke-16, Diambra de Pottinella dan Isabella de Carazzi. Kedua-duanya menjalin hubungan dengan seorang lelaki tampan bernama Fabio de Zeresola. Dua sahabat baik ini tidak sedar mereka bercinta dengan orang yang sama sehinggalah mereka bertiga menghadiri satu perkahwinan.

Apabila de Zeresola memandang de Carazzi, de Pottinella sedar ada sesuatu tidak kena. Pada ketika itulah, de Carazzi mendakwa lelaki itu mencintainya melebihi rakan baiknya itu. Berang, de Pottinella membuat dakwaan balas sebagai bukti cintanya terhadap de Zeresola tidak dapat diatasi oleh rakannya itu. Lantas, satu perang tanding diadakan bagi membuktikan cinta siapa yang lebih kuat terhadap lelaki itu.

Seminggu selepas itu, kedua-duanya bertemu di sebuah padang sambil disaksikan oleh orang ramai termasuk wizurai Sepanyol yang mentadbir Naples ketika itu. Lengkap dengan pakaian perisai, kedua-duanya mula bertarung dengan tombak sebelum saling menyerang dengan cokmar. Setelah itu, de Pottinella turun dari kudanya dan menggesa de Carazzi menyerah kalah serta mengakui de Zeresola miliknya.

Enggan mengaku kalah, beliau menyerang rakan baiknya itu dengan pedang dan memotong tali topi besi yang dipakai de Pottinella. Ramai menyangka ini akan berakhir dengan kematian. Tetapi de Carazzi sebaliknya memilih untuk menyerah kalah dan mengiktiraf kemenangan di Pottinella. Dengan kemenangan tersebut, beliau dapat menjalin hubungan dengan de Zeresola tanpa sebarang isu.

Tetapi ini tidak seremeh pertarungan yang tercetus akibat soal usia. Ini berlaku antara Lady Almeria Braddock dengan Puan Elphinstone pada 1792 di London. Kegilaan bermula apabila Elphinstone memberitahu Lady Braddock bahawa zaman kecantikannya telah berlalu dan tiada siapa yang akan tertarik dengannya.

Berang dengan penghinaan tersebut, satu pertarungan diadakan di Hyde Park, London dengan istinggar sebagai senjata pilihan. Perang tanding itu berakhir dengan Lady Braddock menembak jatuh topi milik Puan Elphinstone sebelum kedua-duanya bertarung dengan pedang. Selepas beliau berjaya melukakan lawannya itu, ia cukup untuk menebus maruahnya. Lawannya itu kemudian menulis sepucuk surat permohonan maaf kepada Lady Braddock atas apa yang berlaku.

Bagaimanapun, ramai pengkaji dan sejarawan percaya peristiwa tersebut tidak pernah berlaku. Ini kerana tiada langsung rekod membabitkan nama dua wanita itu. Malah, mereka percaya watak Lady Braddock berasaskan seorang pelakon wanita bernama George Anne Bellamy. Bellamy pernah membawa watak Almeria dalam beberapa pementasan teater dan mempunyai hubungan dengan Jeneral Edward Braddock.

Tetapi pertarungan paling mengarut yang pernah direkodkan sejarah ialah perlawanan pedang antara Puteri Pauline Metternich dengan Countess Anastasia Kiielmansegg. Pertarungan tercetus kerana kedua-duanya tidak sebulu tentang susunan bunga untuk Pameran Teater Muzikal Vienna. Ya, bunga!

Merasakan hal ini hanya boleh diselesaikan menerusi pertarungan, kedua-duanya berangkat ke Vaduz, Liechtenstein. Orang yang menjadi pengadil pertarungan ialah seorang bangsawan wanita bernama Baroness Lubinska yang juga seorang doktor. Beliau menasihati kedua-duanya menanggalkan pakaian pada bahagian atas mereka bagi mengelak luka tikaman terkena kain dan mengakibatkan jangkitan kuman.

Justeru, apabila kedua-duanya bertarung, tiada seurat benang pun yang menutup bahagian atas badan mereka. Selepas beberapa lama bertarung, Puteri Metternich mengalami kecederaan kecil di hidung dengan Countess Kiielmansegg mengalami kecederaan di lengan pada masa sama. Sebaik luka kedua-duanya diperiksa, Puteri Metternich diisytiharkan sebagai pemenang.

Dan siapa sangka, ulangan kisah cinta tiga segi Naples berulang pada awal abad ke-20 di Mexico. Pada satu hari, seorang wanita bernama Marta Duran menghadiri satu pesta bersama kekasihnya Rafael Riquelme. Bagaimanapun, semasa di pesta, kelibat Riquelme menarik perhatian seorang wanita bernama Juana Luna. Kedua-duanya kemudian bergaduh besar tentang siapa yang sepatutnya meraih cinta lelaki tampan itu.

Bagi menentukan siapa lebih layak, kedua-duanya bertarung menggunakan pedang. Selalunya, pertarungan akan berakhir apabila lawan mana mengalami kecederaan terlebih dahulu. Malangnya, kedua-duanya bertarung tanpa henti sehingga mengakibatkan Duran mengalami kecederaan parah. Pada akhirnya, dia bersetuju melepaskan Riquelme kepada Luna.

Apabila Duran mendapatkan rawatan di hospital, doktor yang merawat merasa ingin tahu apa yang berlaku. Selepas mendengar keterangan pesakitnya itu, ia kemudiannya dilaporkan kepada pihak polis. Akibatnya, Luna dan pengadil pertarungan ditahan dan dipenjarakan untuk beberapa ketika atas dakwaan mencederakan Duran. Insiden ini mengakibatkan kedua-duanya terpaksa merelakan Riquelme lenyap dari kehidupan mereka.

RUJUKAN

Drusus, L. (2016, 26 Februari). 7 Duels Between Women. MentalFloss.

Pandey, S. (2022, 23 Mei). Women Scrapping with Swords and Pistols: Famous Female Duels. Ancient-Origins.


Choshu Berlima – Pelopor Pemodenan Pemulihan Meiji

Seperti
kita semua sedia maklum, Jepun merupakan sebuah negara maju sehingga menjadi
sebahagian daripada kumpulan Harimau Asia (negara Asia yang mempunyai ekonomi
yang kuat). Namun untuk mencapai tahap itu bukan sesuatu yang mudah dan
memerlukan asas yang kuat. Asas tersebut dimulakan semasa era Pemulihan Meiji
yang menyaksikan era pemodenan dan kemajuan Jepun sehingga setaraf dengan
kuasa-kuasa Barat ketika itu. Semua ini tidak akan berlaku tanpa kelibat lima
individu yang digelar sebagai Choshu Berlima, arkitek pemodenan era Meiji.

Choshu Berlima

Pada
hari-hari terakhir Keshogunan Tokugawa, lima samurai dari Choshu (kini dikenali
sebagai daerah Yamaguchi) mengambil keputusan meninggalkan tanah air secara
senyap-senyap dan berhijrah ke Britain. Ianya bukan sesuatu yang mudah tetapi
perlu dilakukan demi memastikan negara tercinta tidak lagi mudah
diperkotak-katikkan oleh pihak asing. Lima individu dari Choshu yang berhijrah
pada 27 Jun 1863 ini ialah Ito Hirobumi, Inoue Kaoru, Inoue Masaru, Endo
Kinsuke dan Yamao Yozo. Kelima-lima samurai ini kemudiannya akan menjadi pemain
penting dalam kerajaan semasa era Pemulihan Meiji.

Semasa
berada di perantauan, mereka berlima mula mempelajari Bahasa Inggeris, melawat
pelbagai kemudahan dan loji yang wujud ketika itu dan mempelajari analisis
kimia di University College London. Namun Ito dan Inoue Kaoru terpaksa
memendekkan tempoh mereka di Britain apabila mendapat tahu berita pengeboman
Shimonoseki antara tahun 1863 hingga 1864 oleh pakatan tentera laut asing yang
mahu menguasai Selat Shimonoseki. Tiga lagi samurai terus kekal di Britain
untuk menghadiri lebih banyak syarahan saintifik. Endo pulang ke tanah air pada
awal tahun 1866. Dua lagi rakannya, Inoue Masaru dan Yamao pula mempunyai
cerita tersendiri.

Inoue
Masaru berjaya meraih diploma dari University College dan dikatakan menggunakan
peluang melawat landasan-landasan keretapi dan lombong-lombong. Yamao pula
mengembara ke Glasgow di mana beliau bekerja sebagai pelatih jurutera di
limbungan kapal di siang hari dan mempelajari teknologi di Anderson’s College
pada waktu malam. Selepas berada di perantauan selama enam tahun, kedua-duanya
akhirnya pulang ke Jepun pada awal tahun 1869.

Ito Hirobumi dan Inoue Kaoru

Selepas
pengembaraan pendek mereka di Britain, Ito dan Inoue mula meningkat naik dalam
sistem politik Choshu. Selepas Keshogunan Tokugawa disingkirkan dan kuasa
maharaja dipulihkan, kedua-duanya memanfaatkan pengalaman mereka di luar negara
dengan bekerja sebagai birokrat di pelabuhan-pelabuhan yang dibuka kepada kuasa-kuasa
asing. Tidak lama kemudian, mereka berdua menjadi pegawai tinggi Kementerian
Kewangan yang bertanggungjawab untuk projek-projek pemodenan, kewangan dan
pentadbiran sivil.

Pada
masa inilah, Ito membuat kesilapan besar dengan mencadangkan penggantian domain
dengan daerah-daerah moden. Ia memang satu idea yang ke hadapan tetapi ramai
tidak bersetuju dengan ideanya sehingga menyebabkan beliau diberi penurunan
pangkat. Akibatnya, kedua-duanya bersedia menawarkan perletakan jawatan mereka
tetapi ditolak kerana kerajaan menghargai pengalaman dan pengetahuan yang
ditimba mereka di Britain. Akhirnya, idea beliau dilaksanakan melalui
pengenalan sistem daerah moden dan pemerintahan pusat pada 29 Ogos 1871.

Inoue
pula mula mendaki kedudukan dengan menjadi Timbalan Menteri Kewangan. Di sini,
beliau memperkenalkan idea belanjawan tahunan untuk kementerian-kementerian dan
menyediakan asas membuat keputusan pada sistem belanjawan terkini berdasarkan
penilaian pendapatan. Walaupun beliau kemudiannya meletak jawatan pada tahun
1873, Inoue kembali menyertai kerajaan beberapa tahun kemudian selepas
mengadakan lawatan ke luar negara pada tahun 1876. Ito pula memulakan dua
tempoh pengajian luar negara pada akhir tahun 1870 sebelum dilantik sebagai
kaunselor pada tahun 1873.

Kedua-duanya
menjadi tunjang penting sistem politik Jepun untuk tahun-tahun seterusnya.
Inoue merupakan Menteri Luar Jepun yang pertama dan turut memegang peranan
sebagai Menteri Dalam Negeri. Ito pula bertanggungjawab menubuhkan Sistem
Kabinet dan merupakan Perdana Menteri pertama Jepun. Beliau juga
bertanggungjawab memperkenalkan reformasi pentadbiran dan politik di mana ia
masih bertahan sehingga ke hari ini seperti menyumbang kepada pembentukan
Perlembagaan Meiji dan mewujudkan Perhimpunan Kebangsaan pada tahun 1890.

Yamao Yozo

Selepas
kembali ke Jepun, Yamao menyertai Kementerian Hal Ehwal Popular pada tahun 1870
dan diberi tugas mengendalikan limbungan kapal Yokosuka. Bagaimanapun, usaha
pemodenan kementerian dikritik ramai berikutan kekurangan dana dan ia akhirnya
menjadi isu politik. Untuk mengelak perkara ini berulang, Yamao mencadangkan
penubuhan Kementerian Perindustrian yang boleh memberi fokus kepada projek
pemodenan dengan bebas. Idea kementerian ini membolehkan ia memantau pelbagai
projek kerajaan membabitkan sektor seperti landasan keretapi, perlombongan,
rumah api, telegraf dan pembinaan kapal.

Yamao
menjadi tokoh utama dalam kementerian berkenaan dan bertanggungjawab merencana
projek-projek pemodenan Jepun. Tatkala kerajaan Meiji masih bertatih dalam soal
amalan dan peraturan, wujud sedikit kelonggaran bagi Yamao untuk terus bekerja
walaupun menimbulkan kemarahan pegawai seperti tidak mahu berada di pejabat dan
tidak mengendahkan arahan bila menggubal polisi dan mendapatkan dana. Terdapat
beberapa projek pemodenan yang mendapat sentuhan Yamao seperti perkhidmatan
keretapi pertama antara Tokyo dengan Yokohama pada tahun 1872 dan sistem
telegraf antara Tokyo dan Nagasaki pada tahun 1873.

Beliau
juga amat menitikberatkan pembangunan insan jurutera dan ini diterjemahkan
melalui penubuhan Kolej Kejuruteraan Diraja (kini Fakulti Kejuruteraan
Universiti Tokyo). Yamao terus kekal di situ sehingga Oktober 1881. Beliau
mengisi beberapa jawatan di beberapa kementerian tetapi tidak berupaya
mengulangi pencapaiannya di Kementerian Perindustrian berikutan ketika itu,
kerajaan tidak lagi aktif mengusahakan projek-projek pemodenan.

Inoue Masaru

Tatkala
Inoue Kaoru menjadi arkitek penting sistem politik Jepun, Inoue Masaru pula
diberi tanggungjawab menguruskan operasi perlombongan dan Mint Jepun pada tahun
1869. Dalam kedua-dua organisasi ini, penasihat-penasihat asing mengetuai usaha
pemodenan dan Inoue dipilih kerana berupaya bekerjasama dengan mereka. Pada
separuh masa pertama era Meiji (1868-1912), penasihat-penasihat luar yang
mengetuai usaha ini dari segi sistem dan teknologi terbaru.

Pada
tahun 1871, Inoue menyertai Yamao di Kementerian Perindustrian dan mengambil
alih divisyen keretapi yang ketika itu bergantung kepada pakar-pakar asing.
Selepas landasan Tokyo-Yokohama diselesaikan pada tahun 1872, ini disusuli pula
dengan landasan Osaka-Kobe (1874) dan landasan Kyoto-Osaka (1877). Bagi
merealisasikan impian melihat pakar-pakar tempatan menguasai industri keretapi,
beliau melantik pekerja-pekerja yang mempunyai pengalaman luar dan
jurutera-jurutera terlatih. Akibatnya, bilangan pakar asing yang diupah menurun
dan teknokrat yang dilantik sebagai penterjemah tidak lagi mempunyai peranan.

Generasi
ini kemudiannya disertai generasi baru pelajar yang lulus dari Kolej
Kejuruteraan Diraja dan Fakulti Sains Universiti Tokyo. Generasi ini
bertanggungjawab mengembangkan lagi rangkaian keretapi sedia ada iaitu Landasan
Tokaido (Landasan Shinbashi, Tokyo hingga Kobe) pada tahun 1899 dan Landasan
Shin’etsu (Landasan Takasaki-Naoetsu) di pesisir Laut Jepun pada tahun 1893.
Dua landasan ini memerlukan penggunaan teknologi baru seperti pembinaan
jambatan di sungai-sungai utama dan pembinaan seksyen landasan di kawasan
pergunungan. Selepas Inoue bersara pada tahun 1893, pengembangan rangkaian
landasan yang direncana terus berjalan lancar.

Endo Kinsuke

Tidak
seperti rakan-rakannya yang lain, Endo lambat sedikit dalam memberi sumbangan
kepada pentadbiran Meiji. Pada tahun 1868, beliau diberi kepercayaan mengetuai
unit kastam di daerah Hyogo sebelum dilantik sebagai pegawai kanan dalam
kumpulan pengurusan logistik dan perdagangan. Kedua-dua jawatan ini amat sesuai
untuk beliau kerana memerlukannya bertutur dengan fasih dalam Bahasa Inggeris
dan terletak di kawasan pelabuhan penuh dengan pedagang-pedagang asing.

Endo
kemudiannya mengisi peranan pengurusan di Mint Jepun pada tahun 1870 dan mula
beroperasi setahun kemudian. Memandangkan mesin yang menghasilkan duit diimport
dari Barat, beliau mengisi peranan teknokrat yang bekerja dengan panduan
pakar-pakar asing untuk menghasilkan mata wang moden. Namun disebabkan had
hubungan pakar asing dengan teknokrat Jepun tidak dinyatakan dengan jelas, ini
menimbulkan kesukaran kepada Endo. Sebelum meninggalkan Mint Jepun pada tahun
1874, kontrak ramai pakar asing ditamatkan berikutan kepantasan
jurutera-jurutera Jepun menguasai kemahiran pembuatan mata wang Jepun. Sejak
itu, usaha ini diteruskan oleh pekerja-pekerja Jepun.

Endo
kemudiannya kembali ke Mint Jepun sebagai ketua pada November 1881. Dan seperti
mana Inoue di divisyen landasan keretapi, generasi baru pekerja diambil dari
Kolej Kejuruteraan Diraja dan Fakulti Sains Universiti Tokyo. Selepas
berkecimpung dalam agensi berkenaan selama 12 tahun, Endo akhirnya bersara pada
Jun 1893 dan dianggap pelopor mata wang moden Jepun.

RUJUKAN:

Kashihara,
Hiroki. (2018). Meiji Modernizers: The Chōshū Five. Nippon.com. https://www.nippon.com/en/column/g00580/meiji-modernizers-the-choshu-five.html


Bagaimana Penjajah Mengagungkan Bahasa Melayu

Semalam kita dikejutkan dengan tindakan sebuah badan kerajaan yang mengeluarkan surat berbahasa Cina dan Inggeris, tanpa sepatah pun perkataan dalam bahasa Melayu.

DYMM Sultan Johor sudah bersuara, marhaen seperti aku dan kalian juga sudah bersuara. Inilah masalahnya apabila warga Malaysia sendiri tidak mampu menghormati dan mengagungkan bahasa ibundanya. Susahlah kalau urusan rasmi kerajaan pun tidak hormat pada tatacara kerja yang sepatutnya.

Tahukah kalian bahawa suatu ketika dahulu bahasa Melayu amatlah disanjung tinggi hinggakan Proklamasi Penaklukan Pulau Jawa oleh Stamford Raffles ditulis dalam bahasa Melayu, menggunakan tulisan jawi. Proklamasi itu tidak dalam bahasa Jawa, tidak juga dalam bahasa Inggeris atau Belanda.

Ceritanya begini…

Apabila William V, raja Belanda lari ke Britain akibat serangan Napoleon dan Perancis pada tahun 1795, beliau mengeluarkan surat yang bernama ‘Kew Letters’ atau dikenali juga sebagai ‘Circular Note of Kew’. Surat ini memberi kuasa sementara kepada British untuk menguasai tanah jajahan Belanda di luar negara buat sementara waktu.

Atas arahan Lord Minto, direktor-jeneral Bengal, Stamford Raffles memulakan ekspedisi penaklukan wilayah Belanda di Nusantara.

Pada 4 Ogos 1811, tentera British mendarat di Cilincing, Jawa Barat. Empat hari kemudian Batavia (Jakarta) jatuh ke tangan Btitish dan enam minggu kemudian seluruh pulau Jawa jatuh ke tangan British.

Maka, Stamford Raffles mengeluarkan surat Proklamasi Penaklukan Pulau Jawa dalam bahasa Melayu yang bertarikh 11 Ogos 1811. Cop mohor Lord Minto juga tertera pada surat itu.

Boleh sahaja Stamford Raffles mengarang surat sebesar dan segah itu dalam bahasa Inggeris atau Jawa, tetapi dipilihnya bahasa Melayu kerana agungnya bahasa itu pada waktu itu.

Cubalah baca surat yang ditulis Raffles ini, tulisannya terang dan bahasanya mudah. Cop mohor Lord Minto itu sendiri pun dalam bahasa Melayu.

Ini bukan surat penpal atau surat minta cerai… ini Surat Proklamasi Penaklukan!

“Bahasa Itu Jiwa Bangsa”

p/s: Tahukah kalian ada batu bersurat yang dikenali sebagai Prasasti Minto? Itu cerita untuk lain hari.


Interviews With Monster Girls: Vampire, Wanita Salji, Penggoda Dan Dullahan

Interviews with Monster Girls (Demi-chan wa Kataritai) adalah manga bersiri karya Petos. Anime bersiri telah diataptasi oleh A-1 Pictures dan telah disiar pada 7 Januari 2017.

Manga/anime ini mengisahkan tentang dunia di mana komuniti Ajin (makhluk fantasi separuh manusia), atau lebih mesra dipanggil ‘Demi’, secara perlahan diterima oleh masyarakat dunia. Takahashi Tetsuo, seorang guru biologi telah terlibat menjadi pengajar bagi ketiga-tiga pelajar Demi atas dasar inkuirinya, mengharap dia dapat memahami lebih tentang Demi bertiga sambil melayan karenah mereka.

Di awal episode, seorang pelajar baru, berambut perang keemasan dengan ikatan rambut berbentuk sepasang telinga kucing, dan memakai pakaian sekolah bersiar-siar di kawasan sekolah barunya pada waktu malam. Kebetulan, seorang lelaki berbadan besar sedang berjalan melalui kawasan sekolah dan tersempak dengan pelajar tersebut. Pelajar wanita berambut perang keemasan terkejut atas panggilan lelaki tersebut tetapi dia merasa tidak selesa dengan kehadiran lelaki tersebut dan kemudian melarikan diri, meninggalkan lelaki itu dengan tanda tanya.

Keesokan paginya, waktu pertama pembukaan sekolah, seorang wanita berumur awal 20 tahun, bernama Satou Sakki, telah melaporkan diri sebagai guru matematik. Sepanjang perkenalannya di hadapan para guru lain, dia membuat pengakuan bahawa dia adalah Succubus (syaitan penggoda). Pengakuan Satou-sensei telah menarik perhatian seorang guru biologi bernama Takahashi Tetsuo, dan pengakuan tersebut telah menjadi batu loncatannya untuk mencapai impiannya, untuk menemu bual para Demi, sekurang-kurangnya seorang Demi.

Takahashi-sensei memulakan langkah untuk mendekati dan berbual mesra dengan Satou-sensei tetapi semuanya gagal kerana sikap Satou-sensei yang sentiasa berhati-hati agar setiap tindakannya tidak merangsang seks para guru lelaki disekelilingnya.

Kecewa akan kegagalannya, datang seorang pelajar perempuan meminta bantuannya. Takahashi-sensei terkejut akan kehadiran pelajar perempuan itu kerana dialah yang ditemui Takahashi-sensei semalam di depan sekolah. Dan pelajar perempuan itu juga terkejut kerana turut mengecam Takahashi yang berbadan besar. Pelajar perempuan itu adalah Takanashi Hikari, pelajar baru yang bertembung dengan Takahashi-sensei semalam. Hikari kemudian membawa Takahashi-sensei kepada seorang pelajar yang pengsan di koridor.

Takahashi-sensei sekali lagi terkejut akan pelajar yang pengsan itu kerana kepalanya tiada. Hikari menerangkan yang pelajar itu adalah Dullahan (Manusia terpisah badan dan kepala. Juga digelar malaikat maut dalam mitos klasik Eropah) dan kepalanya telah Hikari bawa ke bilik rawat. Sedang Takahashi-sensei membawa badan pelajar ke bilik rawat, dia hairan mengapa Hikari tidak merasa terkejut akan kehadiran para Demi tadi dan Hikari telah menjawab bahawa dia juga adalah Demi, seorang Vampire (Pontianak).

Untuk keseluruhan manga/anime ini, konsep yang dibawa pengkarya adalah ‘merealitikan kewujudan makhluk fantasi separuh manusia di dunia realiti’ dan tidak ‘mempopularkan kewujudan makhluk fantasi separuh manusia dengan wujudkan elemen-elemen misteri dan supernatural’. Senang faham anime ini bukan tipikal anime yang watak alien atau bukan manusia yang ada unsur-unsur fantasi atau mistik.

Dalam dunia Demi-chan wa Kataritai, para Demi setaraf dengan manusia yang mempunyai keistimewaan lain (dari segi kelainan genetik dan disorder) dan kekurangan/kelainan upaya (kita panggil OKU). Kehadiran para-Demi perlu dititikberatkan oleh masyarakat dunia kerana populasi mereka sangat sedikit untuk menjadi sebuah komuniti besar seperti komuniti manusia normal. Anime ini ada pengajaran yang baik, terutamanya penerimaan masyarakat dunia terhadap komuniti seperti OKU, penghidap penyakit kelainan genetik, kelainan mental dan sebagainya yang melibatkan kelainan dari manusia normal. Reaksi masyarakat lambak akan kewujudan manusia istimewa ini ditonjolkan dalam anime ini. Watak Takahashi-sensei sebagai watak kita yang mempedulikan tentang manusia dewasa dan watak-watak Ajin simbolik kepada para manusia istimewa di dunia.

Untuk manga/anime Demi-chan wa Kataritai, saya bedahkan setiap watak Demi satu per satu untuk melihat cerminan realitinya makhluk fantasi di dunia realiti.

1. Takanashi Hikari

Seorang Vampire dan kakak kembar dari keluarga Takanashi, Hikari juga adalah pelajar baru tahun 1 yang periang. Seperti Vampire dalam mitos, Hikari mempunyai ketagihan untuk menggigit kulit tetapi dia cuba mengelakkannya dengan meminum darah melalui bantuan kerajaan dan meminum jus tomato. Apabila terdesak, dia menggigit lengan adik kembarnya, Takanashi Himari.

Hikari juga sensitif dengan cahaya matahari tapi tidak sesensitif para Vampire dalam mitos sehingga waktu malam saja boleh keluar di persembunyian. Makanan kegemarannya adalah bawang putih, yang biasanya adalah alat penghalau para Vampire dalam mitos. Walaupun dia sedar dia adalah Vampire, makhluk yang digeruni manusia kerana perwatakkan Vampire yang menyeramkan, namun Hikari tetap bergembira, sentiasa terbuka hati dan ceria terhadap pelajar dan guru lain, termasuklah Takahashi-sensei.

Kelahiranan Hikari sebagai Vampire sebenarnya bukan rekaan semata-mata. Sebab asal wujudnya karakter mitos bernama Vampire dan Dracula yang dicipta oleh penulis novel Bram Stroker, kerana sengsaranya seseorang itu menghidap penyakit Porphyria.

Porphyria adalah sejenis penyakit yang termasuk dalam penyakit kelainan genetik (genetic disorder) yang terhasil akibat dari kekurangan enzim spesifik bagi menghasilkan haem (kandungan penting untuk mengangkut oksigen) dalam sel darah merah. Dalam kes Hikari, di dunia sebenar dia menghidap Porphyria. Penyakit ini biasanya diwarisi oleh keluarga yang mempunyai pembawa genetik Porphyria dan tidak dapat dikesan dari luaran.

Pesakit Porphyria biasanya mempunyai kesensitifan kulit yang tinggi, sensitif dengan cahaya ultraviolet (cahaya matahari), mempunyai kulit yang pucat dan kadang-kala penonjolan gigi taring yang ketara pada rahang pesakit. Jadi pesakit Porphyria seperti Vampire padahal Vampire sendiri, jika diamati betul-betul, mereka juga penghidap Porphyria. Seperti kes George Willian III (1738 – 1820), Raja England yang pada awalnya disyaki sakit mental kemudian disahkan hidap Porphyria dan Mary Stuart, Ratu Scotland (1542 – 1587) yang pernah hidap Porphyria sehingga disalah anggap bahawa beliau adalah Vampire.

Hal menghisap darah, David Dolphin iaitu saintis biokimia pernah mengemukakan vampire adalah pesakit Porphyria yang mahukan darah untuk kelangsungan hidup. Namun teorinya ditolak oleh ahli medik kerana pesakit Porphyria tidak perlu darah untuk kesembuhan. Jadi, menghisap darah cuma berkaitan dengan mitos Vampire, tidak kepada pesakit Porphyria.

Untuk ketagihan menggigit kulit seseorang, seorang ahli psikoanalisis Eropah, Ernest Jones meng-hipotesis-kan bahawa ketagihan itu adalah gabungan dari kanibalisme dan keinginan seksual yang abnormal sehingga membentuk oral sadism (kepuasan seks melalui gigitan) dari kelakuan Vampire. Semestinya pesakit Porphyria tidak mempunyai keinginan sebegitu. Dalam kes Hikari apabila berada dalam dunia sebenar, dia adalah pesakit Porphyria dengan mempunyai kelakuan oral sadism.

Melihat Hikari mempunyai adik kembar bernama Himari, teringat dengan kisah adik-beradik dari keluarga Cullen yang menghidap Vampirism. Simon dan adik lelakinya George menghidap penyakit Hypohidrotic Ectodermal Dysplasia (HED), salah satu cabang dari penyakit Prophyria, telah menjangkiti 7,000 orang di seluruh dunia. Pesakit HED seperti pesakit Porphyria namun yang membezakan adalah pesakit HED tidak mampu hasilkan peluh yang banyak, jadi mereka harus kurangkan aktiviti yang menggalakkan peluh banyak.

Selepas Takanashi Hikari, kita fokus kepada Kusakabe Yuki, seorang wanita salji (Yuki Onna) dan Satou Sakki, seorang Succubus (syaitan penggoda).

2. Kusakabe Yuki

Sejak dia lahir di dunia, suhu tubuh badan dia sentiasa rendah dan tidak menghasilkan peluh. Dari suhu tubuh badannya yang rendah dan ketiadaan peluh, dia digelar sebagai Yuki Onna, wanita salji dalam mitos lagenda Jepun. Perubahan sistem tubuh badan Yuki berlaku ketika dia melanjutkan pelajaran di kota. Tubuh badannya menghasilkan wap sejuk dan kepingan ais dari kalenjar peluh ketika dia berendam air panas. Perubahan tubuh badannya telah menyebabkan dia tidak bersosial dengan pelajar lain, takut perubahan tersebut akan ‘menjangkiti’ orang lain.

Keabnormalan sistem tubuh badan Yuki menarik perhatian Takahashi-sensei. Jadi, Takahashi-sensei mula menemu bual Yuki.  Sepanjang temu bual, Takahashi-sensei menerangkan kisah lagenda Yuki Onna dan wap sejuk muncul di bahagian kaki Yuki. Takahashi-sensei hipotesiskan bahawa sifat gelabah dan risau Yuki menyebabkan wap sejuk dan kepingan ais muncul.

Kemudian, Yuki diuji dengan merendamkan kakinya di besen berisi air panas sambil membaca kisah lagenda Yuki-Onna. Dari ujian tersebut, titisan ais muncul di besen seperti Yuki ceritakan. Maka, hipotesis Takahashi-sensei adalah benar.

Memang Yuki tidak pernah hasilkan peluh sejak lahir, tapi dia mampu hasilkan suatu cecair dari kalenjar peluh, iaitu peluh sejuk. Peluh sejuk terhasil dari dahi, tapak tangan dan tapak kaki. Penghasilan peluh sejuk berlaku kerana ketidakseimbangan psikologi dan emosi seseorang seperti stress, gelabah, risau dan perasaan negatif lain yang menyebabkan pengeluaran peluh sejuk yang tidak terkawal. Dalam bahasa biologi tubuh badan, ia dipanggil Hyperhidrosis.

Bagi Takahashi-sensei, wanita salji dalam kisah lagenda Jepun juga mengalami Hyperhidrosis, hasil dari pengamatannya terhadap wanita salji yang sentiasa diasing oleh masyarakat sehingga wanita salji menjadi wap sejuk kerana kemurungan melampau. Bagi dia, Hyperhidrosis adalah sifat semula jadi bagi wanita salji. Jadi, kemunculan kepingan ais ketika Yuki berendam hanyalah Hyperhidrosis kerana dia memikirkan hal yang merisaukan dirinya.

Dalam kes Yuki, di dunia sebenar, dia mengalami Hyperhidrosis yang abnormal selain mempunyai suhu badan yang sejuk dan tidak menghasilkan peluh. Boleh disimpulkan bahawa Kusakabe Yuki cumalah manusia yang mempunyai sistem tubuh badan yang abnormal.
3. Satou Sakki

Satou Sakki adalah guru matematik dan di awal perkenalan kepada staf lain dia mengaku bahawa dia adalah Succubus. Succubbus adalah makhluk mitos dari Eropah, iaitu syaitan wanita penggoda (Inccubus untuk syaitan lelaki). Succubus boleh menggoda manusia lelaki untuk menjadi hamba seks dengan ‘kuasa’ yang dipanggil Aphrodisiac Effect.

Aphrodisiac Effect dalam anime ini adalah kesan seseorang yang terdedah akan perangsang yang menaikkan nafsu seks dari Succubus.

Begitu juga dengan Satou-sensei. Dia sejak lahir mempunyai Aphrodisiac Effect dengan hanya mempamerkan sebahagian tubuh badan dan sentuhan kulit yang mampu menaikkan nafsu seks lelaki. Dan Satou-sensei juga tidak boleh tertidur di khalayak awam kerana waktu tidurnya adalah waktu di mana Aphrodisiac Effect banyak tersebar.

Jadi, sepanjang Satou-sensei keluar dari rumah, dia mesti memakai pakaian sukan yang menutupi hampir seluruh tubuh badannya dan menjauhi mana-mana lelaki bagi mengelakkan Aphrodisiac Effect merebak. Satou-sensei sentiasa mengelak dari Takahashi-sensei apabila bertemu. Sehingga babak mereka berdua bersentuhan tangan, kekebalan Takahashi-sensei (dia cuma berlagak cool sebab tahan keinginan seksnya. Hahak..) menyebabkan Satou-sensei menjadi rapat dengannya dan sudi ditemu bual oleh Takahashi-sensei.

Dari temu bual mereka berdua, Takahashi-sensei simpulkan bahawa Aphrodisiac Effect adalah tarikan tambahan dalam merangsang seks lelaki. Dia membandingkan Sucubbus dan wanita biasa dengan tahap tarikan seksualiti apabila pakaian dipakai atau tidak. Dan, Succubus mempunyai tahap yang tinggi apabila tanpa pakaian dan hanya mempunyai tahap yang sama dengan wanita lain apabila ada pakaian. Namun, ini hanya hipotesis Takahashi-sensei, mungkin perlukan pelbagai ujian untuk buktikannya.

Bila dikaitkan dengan ilmu biologi, Aphrodisiac Effect adalah feromon seks, berdasarkan dari kisah Satou-sensei. Feromon adalah rembesan kimia yang merangsang perubahan sosial kepada isi penerima dengan spesis yang sama. Serangga biasanya guna feromon sebagai medium untuk berkomunikasi dengan si penerima. Feromon seks pula adalah feromon yang dirembeskan kepada individu berlawan jantina bagi merangsang nafsu seks.

Dalam kes Satou-sensei, Aphrodisiac Effect boleh tersebar melalui sentuhan. Dan melalui penglihatan tubuh seseorang, ia terpulang kepada suasana di sekeliling dan mental seseorang sama ada nafsu seks menaik atau tidak. Dalam waktu tidur pula, ia mungkin berkaitan dengan gelombang otak Succubus yang tersebar secara tidak terkawal yang merangsang otak orang lain disekelilingnya.

Jadi, Satou-sensei dan Succubus lain hanyalah manusia yang mempunyai feromon seks, iaitu Aphrodisiac Effect yang tiada pada wanita biasa dan juga mempunyai gelombang otak yang mampu mempengaruhi gelombang otak manusia lain. Ini adalah bukti kedua bahawa Satou-sensei adalah manusia yang mempunyai sistem tubuh badan yang abnormal.

Maka, kehadiran Yuki dan Satou-sensei adalah simbolik kepada kewujudan manusia yang mempunyai sistem tubuh badan abnormal. Watak Ajin seterusnya dan yang terakhir adalah Machi Kyoko, manusia Ajin jenis Dullahan.

Manusia Ajin jenis Dullahan hanya wujud dua orang saja iaitu Machi Kyoko sendiri dan seorang lagi tidak diketahui siapa orangnya. Keadaan fizikal yang mana kepalanya terpisah dari tubuhnya dan bahagian leher yang ‘dipotong’ wujud api kebiruan menjadikan Kyoko digelar sebagai Dullahan, satria yang memegang kepalanya sambil menunggang kuda hitam dalam mitos kaum Celt.

Walaupun Kyoko seorang yang pemalu namun dia seorang pelajar pintar dan berdikari walaupun amat payah untuk membawa kepalanya di mana-mana saja, tidak bergantung kepada sesiapa tapi jika situasi amat sukar baginya dia meminta tolong kawan-kawan yang lain. Kyoko sebenarnya crush kepada Takahashi-sensei sebab dia baik sangat dengan pelajar Ajin terutamanya Kyoko dan tidak melihat mereka sebagai makhluk aneh. Takahashi-sensei cuba mengkaji Kyoko namun dia tidak dapat memahami fenomena yang Kyoko hadapi.

Fenomena yang ketiadaan leher sebagai penyambung kepada kepala dan tubuh namun makanan dan minuman tetap lancer masuk ke perut dari mulut membuatkan Takahashi-sensei buntu. Dia kemudian mengajak Kyoko pergi ke university yang pernah Takahashi-sensei melanjut pelajaran untuk bertemu kawan lamanya yang menyambung pelajaran tentang fizik, Souma.

Setelah menelitian lanjut, Souma mendapati bahawa Kyoko mempunyai leher tetapi bukan leher yang bersifat fizikal macam leber manusia. Leher Kyoko adalah ‘wormhole’ yang menghubungkan kepala dan leher. Wormhole yang juga dikenali sebagai ‘Einstein-Rosen Bridge’ adalah jambatan atau tiub yang menghubungkan kedua-dua destinasi dengan masa yang berbeza di alam semesta. Dari segi pengiraan Teori Relativiti Am, wormhole itu wujud namun dari segi penemuan, ia masih diburu para saintis.

Souma mengatakan jika kesimpulannya benar akan ‘wormhole’ Kyoko, pasti Kyoko dijadikan bahan uji kaji dalam membuktikan penemuan wormhole sekaligus menyelesaikan teka-teki sains fiksyen seperti pengembaraan masa. Dari situ Kyoko semakin teruja untuk mengkaji lebih dalam tentang dirinya dengan menjadi saintis selepas tamat belajar. Maka, dalam kes Kyoko, keabnormalan tubuhnya berkait dengan kajian fizik.

Inilah kajian saintifik saya terhadap 4 orang watak istimewa dalam anime Interviews with Monster Girls. Anime sebanyak 12 episod ini walaupun agak berat dengan perbualan-perbualan sains antara guru dan pelajar istimewa namun anime ini sedap ditonton dengan gelagat Takahashi-sensei yang tidak putus sifat ingin tahu, Hikari yang hype dan tidak kisah dengan kepanasan matahari, Satou-sensei yang terlalu berhati-hati, dan kehadiran Yuki dan Kyoko melengkapkan anime ini. Anime ini sesuai kita yang ingin mencuba lebih dekat dengan insan-insan istimewa di keliling kita. Ia mengajarkan bahawa kita yang manusia normal tiada bezanya dengan manusia istimewa. Tiada kasta atasan dan bawahan dikelaskan mengikuti kesempurnaan. Kita berteduh di bumbung yang sama. Ah, bagus kau tengok sendiri, best atau tak best!

RUJUKAN:


Ziyad Zolkefli – Pemenang Pingat Emas Paralimpik 2016

Kalau selalunya ‘highlight’ kebanyakan diberikan hanya kepada atlet-atlet normal. Kurangnya pendedahan terhadap atlet-atlet paralimpik negara menunjukkan seakan wujud sebuah tembok sempadan di antara mereka dan atlet-atlet negara yang lain. Mungkinlah tumpuan baru disuluhkan kepada atlet-atlet paralimpik negara selepas mereka berjaya membawa pulang 3 pingat emas dan 1 pingat gangsa di temasya sukan Paralimpik Rio pada tahun 2016. Namun tumpuan yang diberikan kepada mereka itu sudah semakin berkurangan saban hari.

Kalau bagi yang mengikuti rapat perkembangan di temasya Sukan Asia Tenggara di Filipina tempoh hari, pasti akan mengetahui kehebatan seorang atlet paralimpik negara yang bertanding dan mampu mengatasi atlet-atlet normal yang lain dalam temasya tersebut. Hal ini menjadi faktor kenapa atlet-atlet paralimpik negara kita ini juga harus diberikan tumpuan yang setimpal seperti atlet-atlet negara yang lain. Janganlah menjadi seperti segelintir individu yang asal lihat individu yang ‘berlainan’ sedikit, terus ‘dibahannya’.

Oleh itu, siapakah gerangan yang hebat tersebut?

Kisah Ziyad Zolkefli

Ziyad Zolkefli atau nama sebenarnya Muhammad Ziyad Zolkefli dilahirkan dengan masalah pembelajaran dan berjaya dikesan masalahnya itu oleh ibu bapa beliau semasa beliau masih lagi berada di tadika. Ziyad yang merupakan anak sulung daripada keempat-empat adik beradiknya itu dikatakan merupakan seorang yang amat rajin dan terkenal dengan sikapnya yang berdikari sejak di usianya yang masih muda. Hal ini dapat dibuktikan dengan kerajinannya semasa di bangku sekolah yang bekerja sebagai tukang rumah apabila tibanya cuti persekolahan. Beliau juga telah menjual kuetiau di ibu kota sebelum menyertai Majlis Sukan Negara dan menjadi atlet kebangsaan.

Tahun 2008 merupakan tahun pertama keterlibatan Ziyad Zolkefli secara serius dalam sukan lontar peluru. Daripada situ, dengan bakat dan kudratnya yang tinggi, beliau telah menyertai temasya Sukan Paralimpik 2012 di London. Di sana, beliau telah memenangi pingat gangsa dengan catatan lontaran sejauh 15.21 meter di belakang atlet dari Sweden, Jeffrey Ige dan Todd Hodgetts yang masing-masing mencatat catatan lontaran sejauh 15.50 meter dan 16.29 meter. Walaupun begitu, kejayaan Ziyad Zolkefli tersebut sudah amat membanggakan  buat rakyat Malaysia yang setia menyokong dari tanah air. Ketiga-tiga atlet yang menaiki podium ini telah memadam rekod lama milik atlet Poland iaitu 13.10 meter dengan catatan yang jauh lebih baik dan membanggakan.

Tahun berikutnya menjadi saksi kejayaan Ziyad Zolkefli pada Kejohanan Olahraga Dunia Jawatankuasa Paralimpik Antarabangsa. Pada kejohanan tersebut, beliau telah merampas pingat emas daripada atlet-atlet lain dengan catatan lontaran sejauh 15.23 meter sekaligus menobatkan beliau sebagai pemenang. Lebih manis lagi, beliau berjaya mempebaharui rekod peribadi yang telah diciptanya pada tahun sebelumnya.

Hasil daripada kejayaannya itu, beliau telah dinobatkan sebagai Atlet Paralimpik Negara Terbaik dalam majlis Anugerah Sukan Negara di atas kejayaannya membawa pulang pingat emas pertama negara dalam Kejohanan Olahraga Dunia Jawatankuasa Paralimpik Antarabangsa itu. Tambahan pula, beliau merupakan satu-satunya pemenang pingat untuk negara dalam kejohanan tersebut. Tidak terhenti di situ, Ziyad turut memenangi pingat emas di Sukan Para Asia pada tahun 2014.

Sukan Paralimpik Rio 2016 & Rentetan Kejayaan

Tanggal 11 September 2016 merupakan detik paling bersejarah buat atlet paralimpik negara yang bermula daripada bawah ini. Beliau yang terbang ke Rio bersama atlet-atlet negara yang lain telah bertekad untuk merampas pingat emas dalam temasya Sukan Paralimpik Rio tersebut dalam usahanya untuk mengharumkan nama negara. Beliau berjaya merangkul pingat emas dengan catatan terbaiknya di mana beliau melakukan lontaran sejauh 16.84 meter dalam lontaran kelimanya. Lebih bermakna lagi, pingat emas yang dimenanginya tersebut merupakan hadiah hari jadi yang beliau janjikan buat Ayahandanya.

Pada temasya tersebut, Ziyad telah menjadi pemenang pingat emas negara yang kedua selepas pelari pecut , Mohamad Ridzuan bin Mohd Puzi yang memenangi pingat emas dalam acara 100m kategori T36. Hal ini mendorong Menteri Belia & Sukan pada ketika itu, YB Khairy Jamaluddin untuk menaikkan nilai ganjaran kepada atlet paralimpik kebangsaan setara dengan ganjaran yang diterima atlet normal. Hal ini telah menaikkan taraf atlet paralimpik setara dengan atlet normal yang di mana sebelum ini mereka kurang dipandang dan diberi perhatian oleh umum.

Tahun berikutnya pula, Ziyad Zolkefli telah menyertai temasya Sukan Asia Tenggara di Kuala Lumpur. Pada temasya tersebut, beliau telah berjaya merangkul pingat gangsa setelah melakukan lontaran sejauh 17.12 meter di belakang dua orang pelontar yang kedua-duanya merupakan atlet daripada Thailand. Hal ini membuktikan bahawa atlet paralimpik juga mampu untuk bersaing rapat dengan atlet normal. Kekurangan diri daripada segi lain tidak harus dijadikan alasan kerana tiada apa yang mustahil apabila kita berusaha dengan tekun dan berterusan.

Pencapaian terkininya adalah pada Sukan Asia Tenggara tahun lalu di Filipina apabila beliau sekali membuktikan kehebatan beliau dengan memenangi pingat perak apabila berjaya melakukan lontaran sejauh 17.03 meter sekaligus meletakkan beliau di tempat kedua di belakang atlet tuan rumah, William III Edward Morrison yang berjaya mencatat lontaran sejauh 18.38 meter. Kejayaannya memenangi pingat perak sudah cukup untuk membuatkan kita rasa bangga sekaligus merubah mentaliti kita terhadap atlet-atlet paralimpik kebangsaan di mana mereka juga mampu untuk bersaing bersama-sama dengan atlet normal malahan juga mampu untuk menjadi yang lebih baik.

Akhir kata, tidak kira atlet normal atau atlet paralimpik, selagi perjuangan mereka adalah untuk menaikkan dan mengharumkan nama negara, ayuhlah kita memberi sokongan dan dukungan yang padu kepada mereka. Janganlah kita hanya mendukung tatkala mereka di atas dan apabila mereka di bawah, dicacinya mereka seperti mereka tidak mencuba sehabis baik. Kerana seperti yang saya selalu kata dalam artikel-artikel saya, tiada perkataan mustahil dalam kitab kejayaan Malaysia. “MAJULAH SUKAN UNTUK NEGARA”.

RUJUKAN :


Lelaki Ini Hampir Tumbang Waktu Solat Jumaat Sebab Makan Himalaya Salt

Sejak kebelakangan ini, ada satu gula-gula yang betul-betul sedap dijual di merata-rata tempat. Setiap kedai serbaneka wajib ada gula-gula ini. Dan memang orang pun berebut habis-habis.

Gula-gula tersebut bernama Sports Candy Himalaya Salt. Bila fikir pasal gula-gula, apalah sangat perlu dirisaunya bukan?

Salah.

Seorang pengguna Facebook berkongsi pengalamannya baru-baru ini yang mencetuskan perbincangan panjang pasal keselamatan Himalaya Salt. Zaiham Mohd Kahar telah membeli dua paket semasa promosi.

Dua minggu kemudian, kesannya mula menghantui. Jadi pula semasa solat Jumaat. Jantung Zaiham berdenyut terlalu laju, memercikkan keringat peluh sampai naik cemas dengan prasangka menghampiri aj4l.

Selepas seminit, keadaan beransur normal. Tetapi semasa rakaat kedua, Zaiham hampir perlu memaut jemaah sebelah. Fikirannya terganggu dengan prasangka yang sama.

Esoknya Zaiham ke Midvalley untuk beli barang dan singgah di Pusat D4r4h Negara. Didapati bacaan tekanannya terlalu tinggi, walaupun diambil empat kali. Dan doktor terus memberi nasihat supaya jangan makan lagi.

Bacaan Penuh:

Periuk Dididihkan Empat Bulan Sebelumnya

Pasal Himalaya Salt, nasihat sudah diberikan sebelum perkongsian Zaiham dibuat pun. Seorang pakar diet bernama Mohd Khairul Azuan telah berkongsi pendapat beliau tentang gula-gula bergaram.

Graduan MRSM dan UPM berkelahiran Kelantan ini mengatakan bahawa, “gula-gula ini bukan diambil suka-suka menggantikan gula-gula biasa.” Sebab yang dinyatakan pun sangat jelas:

Himalaya Salt mempunyai kandungan sodium (garam). Kadar pengambilan garam haran pun sudah mencapai takat diperlukan badan. Jadi ditambah pula dengan Himalaya Salt, imbangan keperluan sodium tentu sekali terganggu.

Mohd Khairul tetap memberitahu bahawa golongan 1) aktif bersukan, 2) hiking jangka masa panjang dan 3) bersodium rendah sahaja yang SESUAI untuk ambil gula-gula sebegini.

Sesiapa yang mempunyai masalah kesihatan berterusan seperti ginjal dan jantung perlu elak sama sekali. Apatah lagi ibu mengandung yang boleh terjerumus ke kancah gestational hypertension.

Apa Itu Gestational Hypertension?

Bagi ibu mengandung, keloyaan ialah perkara biasa. Himalaya Salt tidak boleh dibuat solusi. Kerana tekanan d4r4h boleh mencecah 140+/90+ dengan dua bacaan berbeza (jarak enam jam).

Gestational hypertension ialah suatu keadaan apabila protein tiada dalam air kencing. Simtom banyak juga, seperti sakit kepala, muntah, penglihatan kabur dan sensitif terhadap cahaya. Kaki pun boleh bengkak (edema).

Sodium Overdose

Setiap hari hanya sebanyak 2000mg garam sahaja boleh diambil. Dan kalau tengok dalam menu-menu seharian rakyat Malaysia, setiap perkara mesti ada garam. Bagi setiap butir halus garam itulah terletaknya kemulusan sodium.

Bayangkan jika pengambilan garam ini ditambahkan pula dengan Himalaya Salt. Bagaikan suplemen, tekanan d4r4h tentu sekali akan terganggu Dan simtom yang dirasai Zaiham semasa solat Jumaat biasanya ialah perkara biasa.

Jangan salah sangka. Sodium memang diperlukan badan yang tersedia mengawal tahapnya secara rapi. Kebanjiran sodium akan mer4n4pkan sistem dalam badan yang boleh membawa m4ut pun.

Jadi semasa memandu, elakkan sama sekali memakan Himalaya Salt. Ser4ng4n jantung di Lebuhraya Utara Selatan ialah mimpi yang sangat ng3ri. Sodium yang terlalu banyak boleh mengeluarkan air daripada sel (yang merosakkan sel terutamanya otak).

Salur d4r4h yang terk0yak pula akan mengundang sawan dan koma. Dan perkara ini boleh memberikan kesan sampingan terhadap ginjal pun.

Setiap 2.5 g Himalaya Salt terdapat 19.7 mg sodium. Berat sepaket pula ialah 15 g. Jadi dengan satu paket saja, 118.2 mg sodium membanjiri sistem badan.

Sudah hampir 6%!


Legasi Waris Kesultanan Melaka

Sepertimana yang kita ketahui, Kesultanan Melaka adalah salah sebuah empayar kerajaan Melayu-Islam paling agung pernah wujud di Alam Melayu. Pengasasannya sekitar abad ke-13 (kajian pentarikhan baharu) atau akhir abad ke-14 membuka lembaran sejarah baharu di Semenanjung Tanah Melayu. Kira-kira sembilan orang Raja atau Sultan pernah memerintah sepanjang hampir 112-250 tahun empayar tersebut berdiri teguh. Seperti kebanyakan monarki yang lain, pewarisan takhta Kesultanan Melaka juga diturunkan daripada setiap Sultan Melaka kepada putera kandung mereka dan pewarisan takhta zuriat Parameswara tersebut yang merupakan putera raja Kerajaan Srivijaya di Palembang, Sumatera, tidak putus sehinggalah Sultan Melaka yang terakhir iaitu Sultan Mahmud Shah.

Kekuasaan Empayar Kesultanan Melaka melangkaui hampir seluruh Semenanjung Tanah Melayu dan pantai timur Kepulauan Sumatera. Empayar yang sangat masyhur dan kaya-raya tersebut mengawal lalu lintas Selat Melaka iaitu laluan perdagangan laut utama antara timur dan barat. Ini menyebabkan kuasa-kuasa Eropah menanam hasrat menakluk Selat Melaka untuk menguasai sepenuhnya laluan perdagangan laut tersebut. Serangan kali kedua tentera Portugis pada tahun 1511 menyebabkan pusat pemerintahan empayar tersebut iaitu Kota Melaka jatuh ke tangan Portugis. Walau bagaimanapun, Sultan Mahmud Shah yang memerintah ketika itu sempat melarikan diri bersama orang-orangnya dan berpindah dari satu tempat ke satu tempat di Johor, pada masa yang sama mereka melakukan beberapa siri serangan balas untuk mendapatkan kembali penguasaan Kota Melaka tetapi gagal. Penghijrahan terakhir Sultan Mahmud Shah dan orang-orangnya ke Kampar menyaksikan kemangkatan baginda.

Tetapi, legasi waris Kesultanan Melaka tidak terhenti setakat di situ. Beberapa buah kesultanan di Tanah Melayu diasaskan daripada Kesultanan Melaka dan sultan pertama kesultanan-kesultanan tersebut merupakan waris lelaki Sultan Melaka. Pertama, adalah Kesultanan Pahang yang diasaskan sekitar tahun 1470 ketika Melaka di bawah pemerintahan Sultan Mansur Shah. Ketika anak kepada Tun Perak, Bendahara Melaka ketika itu, yang bernama Tun Besar sedang bermain sepak raga, bola sepak raga tersebut terkena pada kepala Raja Muhammad iaitu putera sulung Sultan Mansur Shah yang sedang berkuda sehingga jatuh destar baginda. Menganggap perlakuan tersebut sebagai suatu penghinaan, baginda bertindak menikam Tun Besar sehingga menyebabkan kematiannya. Perkara tersebut mengundang pertelagahan antara kedua-dua buah keluarga mereka. Sebagai seorang pembesar terkanan yang taat setia pada sultan, Tun Perak mendamaikan pertelingkahan tersebut dan membatalkan hak Raja Muhammad sebagai seorang pewaris takhta Kesultanan Melaka, tetapi baginda dirajakan di Pahang dengan gelaran Sultan Muhammad Shah. Baginda adalah Sultan Pahang pertama.

Waris lelaki baginda Sultan Muhammad Shah terus memerintah Kesultanan Pahang sehinggalah awal abad ke-17. Sultan Pahang ke-11 iaitu Sultan Abdul Ghafur Muhyiddin Shah dan putera sulungnya, Raja Muda Abdullah mangkat dibunuh oleh putera bongsunya iaitu Raja Alauddin pada tahun 1614. Raja Alauddin kemudian menaiki takhta sebagai Sultan Pahang ke-12 dengan gelaran Sultan Alauddin Riayat Shah tetapi tidak lama apabila baginda dimakzulkan daripada takhta setelah kalah dengan serangan tentera Aceh yang menawan Pahang pada tahun 1615. Setelah itu, Sultan Aceh ketika itu mengangkat seorang kerabat diraja Kesultanan Johor iaitu Raja Bujang (Sultan Abdul Jalil Shah III ibni Sultan Alauddin Riayat Syah III ibni Sultan Ali Jalla Abdul Jalil Syah Johor) sebagai Sultan Pahang ke-13. Nenda baginda iaitu Sultan Ali Jalla Abdul Jalil ialah cucunda kepada Sultan Mansur Syah (Sultan Pahang kedua) melalui jurai bonda baginda. Walau bagaimanapun, tidak lama selepas itu, baginda juga dimakzulkan daripada takhta Kesultanan Pahang oleh Sultan Aceh.

Selepas Sultan Abdul Jalil III ditabalkan sebagai Sultan Johor ketujuh, Johor dan Pahang disatukan dalam Empayar Johor-Pahang-Riau-Lingga. Pahang diletakkan di bawah kekuasaan waris Bendahara Johor. Dari situ berakhirnya pemerintahan waris Sultan Melaka di Pahang. Kesultanan Pahang pada hari ini ialah daripada dinasti keturunan Bendahara Johor-Pahang apabila Tun Ahmad berjaya merampas kedudukan kakandanya, Tun Mutahir dan anak-anaknya sebagai Bendahara Pahang dalam beberapa siri peperangan saudara antara mereka. Tun Ahmad memenangi perang saudara tersebut dan ditabalkan sebagai Sultan Pahang dengan gelaran Sultan Ahmad al-Muadzam Shah pada tahun 1881.

Kesultanan kedua yang diasaskan daripada waris lelaki Kesultanan Melaka ialah Kesultanan Perak. Seperti yang telah dibincangkan sebelum ini, apabila bala tentera Portugis berjaya menawan Kota Melaka, Sultan Mahmud Shah bersama ahli keluarganya dan orang-orangnya berundur dari satu tempat ke tempat yang lain, tetapi pada masa yang sama mereka melancarkan beberapa kali serangan balas untuk mendapatkan kembali Kota Melaka. Dalam proses pengunduran tersebut, sekumpulan rombongan dari Perak yang diketuai oleh Tun Saban mengadap baginda memohon supaya membawa salah seorang putera baginda ke Perak untuk dirajakan di negeri tersebut. Sultan Mahmud Shah menyerahkan seorang putera baginda iaitu Raja Muzaffar kepada mereka. Raja Muzaffar dibawa ke Perak bersama alatan-alatan kebesaran diraja seperti Keris Taming Sari dan Pedang Cura Si Manjakini dan ditabalkan sebagai Sultan Perak pertama pada tahun 1528 dengan gelaran Sultan Muzaffar Shah.

Kesultanan Perak terus diperintah oleh waris lelaki Sultan Muzaffar Shah sehinggalah Sultan Perak kesembilan iaitu Sultan Salehuddin Shah kecuali Sultan Perak keenam dan kelapan yang merupakan waris-waris sebelah bonda mereka. Sultan Perak ke-10 iaitu Sultan Muzaffar Shah II bukan daripada waris Sultan-Sultan Perak sebelumnya tetapi merupakan putera kepada Raja Siak. Baginda berkahwin dengan cicit kepada Sultan Mansur Shah I (Sultan Perak kedua) iaitu Raja Fatimah Puteh binti Raja Abdullah. Raja Fatimah Puteh adalah puteri kepada Raja Abdullah ibni Sultan Abdul Ghafur Muhyiddin Shah (Sultan Pahang ke-12). Bonda kepada Raja Fatimah Puteh ialah puteri kepada Sultan Mansur Shah I (Sultan Perak kedua) yang berkahwin dengan Sultan Aceh. Sultan Muzaffar Shah II digantikan oleh puteranya iaitu Sultan Mahmud Iskandar Shah sebagai Sultan Perak ke-11. Baginda masih lagi berdarah keturunan Sultan Muzaffar Shah ibni Sultan Mahmud Shah Melaka tetapi daripada jurai sebelah perempuan (bonda, nenda perempuan dan moyang perempuan baginda). Sultan Mahmud Iskandar Shah memerintah selama 67 tahun (1653-1720) dan oleh sebab itu penulis meletakkan baginda di kedudukan kedua sebagai Raja Melayu paling lama bertakhta dalam sejarah, hanya setapak di belakang Sultan Muhammad Jiwa Zainal Adilin Muadzam Shah II (Sultan Kedah ke-19) yang memerintah selama 68 tahun. Rujuk artikel penulis sebelum ini yang bertajuk “Raja-Raja Melayu Memerintah Paling Lama Dalam Sejarah” siaran pada 25 Oktober 2017.

Kesultanan Perak pada hari ini merupakan keturunan Raja Mansur ibni Sultan Muzaffar Shah II iaitu putera bongsu Raja Fatimah Puteh yang juga merupakan adinda kepada Sultan Mahmud Iskandar Shah. Ini juga menjadikan Kesultanan Perak pada hari ini ialah daripada dinasti Siak jika mengikut jurai keturunan lelaki. Kesultanan Perak mengamalkan sistem Raja Bergilir mengikut turutan enam pangkat kedudukan Raja-Raja Bergelar iaitu Raja Muda, Raja Di Hilir, Raja Kecil Besar, Raja Kecil Sulong, Raja Kecil Tengah dan Raja Kecil Bongsu.

Kesultanan ketiga yang mewarisi Kesultanan Melaka ialah Kesultanan Johor. Setelah kemangkatan Sultan Mahmud Shah Melaka di Kampar, puteranya, Sultan Alauddin Riayat Shah II meneruskan legasi Kesultanan Melaka dengan berdirinya Kesultanan Johor pada tahun 1528. Kesultanan Johor terus diperintah oleh waris lelaki Sultan Alauddin Riayat Shah II sehingga Sultan Johor kesembilan iaitu Sultan Mahmud Shah II (Marhum Mangkat Dijulang kecuali Sultan Johor ketiga, keempat, kelima dan ketujuh. Sultan Johor ketiga, kelima dan ketujuh merupakan waris (putera dan cucunda) kepada Sultan Johor keempat iaitu Sultan Ali Jalla Abdul Jalil Shah. Baginda adalah cucunda kepada Sultan Mansur Shah ibni Sultan Muhammad Shah (Sultan Pahang kedua) melalui jurai bonda baginda. Sepertimana yang telah dibincangkan sebelum ini, Kesultanan Pahang juga merupakan waris Kesultanan Melaka. Oleh itu, Sultan Ali Jalla Abdul Jalil masih lagi berdarah Kesultanan Melaka tetapi melalui jurai bonda baginda yang merupakan kerabat diraja Kesultanan Pahang. Cucundanya, Sultan Abdul Jalil Syah III (Raja Bujang) pernah ditabal sebagai Sultan Pahang oleh Sultan Aceh, kemudiannya ditabal sebagai Sultan Johor ketujuh sebelum menyatukan Johor dan Pahang dalam satu Empayar Kesultanan Johor-Pahang-Riau-Lingga. Pengakhiran pemerintahan Kesultanan Johor daripada keturunan Sultan-Sultan Melaka berlaku apabila Sultan Mahmud Shah II yang tidak meninggalkan zuriat mangkat dibunuh ketika sedang dijulang pada tahun 1699. Peristiwa berdarah tersebut masyhur dalam sejarah Melayu yang dikenali sebagai Sultan Mahmud Mangkat Dijulang.

Sehingga kini, sejarah pemerintahan Kesultanan Johor telah melalui tiga fasa dinasti iaitu dinasti Melaka-Johor, dinasti Bendahara dan dinasti Temenggung. Baginda DYMM Sultan Johor pada masa kini ialah daripada dinasti Temenggung yang bersusurgalur daripada keturunan Bendahara Johor Tun Habib Abdul Majid melalui jurai lelaki dan kerabat diraja Bugis Johor-Riau (Daeng Perani) melalui jurai perempuan. Melalui jurai keturunan Bendahara Johor tersebutlah jugalah (kabilah Ahlul-Bait al-Aidrus), turunnya keturunan DYMM Sultan Terengganu dan DYMM Sultan Pahang yang sedang memerintah pada masa kini, begitu juga keturunan Sultan-Sultan Riau-Lingga dahulu.

Selain pengasasan ketiga-tiga kesultanan tersebut, terdapat juga beberapa orang Sultan di kesultanan lain di Alam Melayu yang merupakan waris lelaki (sebelah bapa) Kesultanan Melaka seperti Sultan Alauddin Mansur Shah dan Sultan Iskandar Thani Alauddin Mughayat Shah Johan Berdaulat (1636-1641), kedua-duanya memerintah dalam Kesultanan Aceh dan Ratu Kuning dari Kesultanan Pattani. Sultan Alauddin Mansur Shah yang memerintah Kesultanan Aceh sekitar tahun 1580-an merupakan putera kepada Raja Ahmad ibni Sultan Muzaffar Shah (Sultan Perak pertama). Apabila tentera Aceh menyerang dan berjaya menawan negeri Perak sekitar tahun 1570-an, beberapa orang kerabat diraja Perak ditawan dan dibawa ke Aceh termasuklah putera Raja Ahmad tersebut. Baginda kemudiannya dikahwinkan dengan salah seorang kerabat diraja Aceh. Baginda dipilih dan ditabal sebagai Sultan Aceh setelah kemangkatan tiga orang Sultan Aceh sebelumnya dalam tempoh hanya setahun akibat dibunuh. Sultan Mansur Alauddin Shah diceritakan sebagai seorang sultan yang soleh dan kuat beribadat.

Terdapat seorang lagi Sultan Aceh yang bersusurgalur lelaki daripada Kesultanan Melaka iaitu Sultan Iskandar Thani (Raja Mughal). Baginda yang memerintah Aceh selepas kemangkatan ayahanda mertuanya iaitu Sultan Iskandar Muda Mahkota Alam yang masyhur dalam sejarah Melayu, merupakan putera kepada Sultan Ahmad Shah II (Sultan Pahang ke-12) yang ditawan di Pahang dan dibawa ke Aceh. Raja Mughal kemudian dikahwinkan dengan puteri kepada Sultan Iskandar Muda yang bernama Puteri Sri Alam dan ditabalkan sebagai Sultan Aceh setelah kemangkatan mertuanya kerana mertuanya itu tidak meninggalkan seorangpun putera. Setelah kemangkatan baginda, balu permaisurinya yang juga puteri kepada Sultan Iskandar Muda ditabalkan sebagai Sultanah Aceh dengan gelaran Sultanah Safiatuddin. Dari situ, bermulalah dinasti empat orang sultanah Aceh sebagaimana yang pernah dibincangkan oleh penulis dalam artikel penulis sebelum ini yang bertajuk “Srikandi-Srikandi dalam Sejarah, Lagenda dan Mitos Bangsa Melayu” siaran pada 19 Julai 2017.

Seorang lagi pemerintah waris Kesultanan Melaka daripada jurai sebelah bapa ialah Ratu Kuning. Ratu Kuning merupakan salah seorang daripada empat orang Ratu-Ratu Pelangi yang memerintah Kesultanan Pattani sekitar abad ke-17. Bonda baginda, Ratu Ungu adalah Sultanah Pattani sebelumnya yang berkahwin dengan Sultan Abdul Ghafur Muhyiddin Shah (Sultan Pahang ke-12) dan melahirkan Ratu Kuning, Ratu Pelangi terakhir. Ini juga pernah dibincangkan dalam artikel penulis yang bertajuk “Srikandi-Srikandi dalam Sejarah, Lagenda dan Mitos Bangsa Melayu.”

Kesultanan Melaka telah lama musnah tetapi legasinya dalam kesultanan-kesultanan Melayu yang masih kekal berdaulat pada masa kini tetap hidup sehingga ke hari ini. Kajian-kajian ilmiah masih lagi berterusan dilakukan oleh para sarjana sejarawan ke atas sejarah Kesultanan Melaka dalam pelbagai aspek dan ianya tidak akan hilang dalam sejarah Melayu.

Sumber rujukan:


Dua Syarikat Gergasi Kerjasama Hasil Vaksin Covid-19

Dua syarikat gergasi vaksin dunia mengumumkan mengadakan kerjasama untuk membangunkan vaksin Covid-19. Dua syarikat itu ialah GlaxoSmithKline (GSK) dan Sanofi dan mereka merasakan dengan kemampuan kedua-dua syarikat, mereka boleh membawa vaksin untuk dinilai dalam ujian manusia dalam tempoh beberapa bulan akan datang.

Gabungan kerjasama dua syarikat ini dianggap signifikan kerana jika berjaya, mereka boleh menghasilkan ratusan juta vaksin yang diperlukan dunia bagi menamatkan ancaman pandemik Covid-19. Menurut CEO GSK, Emma Walmsley menyifatkan kolaborasi dua syarikat ini boleh mempercepatkan usaha global membangunkan vaksin Covid-19.

Sanofi yang berpangkalan di Perancis mengumumkan menyertai perlumbaan membuat vaksin Covid-19 pada Februari lepas dan mendapat sokongan perkhidmatan kesihatan Amerika Syarikat. Manakala GSK pula menawarkan akses teknologi kepada pasukan-pasukan kecil pembangun vaksin seperti satu pasukan dari Universiti Queensland, Australia.

Vaksin yang dihasilkan dua syarikat itu berdasarkan teknologi berasaskan DNA yang digunakan Sanofi untuk menghasilkan vaksin flu. Apabila koronavirus menyerang badan, sel-sel imun bertindak balas dengan menghasilkan antibodi. Antibodi-antibodi ini akan mengikat diri mereka pada struktur khas penceroboh asing badan yang dipanggil antigen.

Dalam kes Covid-19, antigen virus itu ialah protein bak duri pada bahagian luar virus. Sanofi sudah mensintesis satu bahagian DNA yang telah dikodkan dengan turutan genetik protein berduri. Bila DNA ini dimasukkan pada bakteria yang tidak merbahaya dalam makmal, ia akan menghasilkan sedikit salinan antigen tetapi bukan koronavirus yang aktif.

Dari situ, ia diharap dapat mencetuskan tindak balas antibodi tanpa perlu mencetuskan penyakit. GSK pula menyumbang satu bahan penambah dikenali sebagai adjuvan yang boleh dicampur dengan vaksin bagi mencetuskan tindak balas sistem imun yang lebih kuat.

Pengenalan bahan ini boleh mengurangkan dos diperlukan setiap orang dengan faktor satu kepada empat, sekaligus mempercepatkan lagi penghasilan vaksin. GSK dan Sanofi berhasrat memulakan pelan ujian klinikal fasa pertama pada separuh kedua tahun ini. Sekiranya berjalan lancar, vaksin akan diperkenalkan pada separuh kedua tahun hadapan.

RUJUKAN:

Devlin, Hannah. (2020). GSK and Sanofi join forces to work on coronavirus vaccine. The Guardian. https://www.theguardian.com/science/2020/apr/14/gsk-and-sanofi-join-forces-to-work-on-coronavirus-vaccine


Ghaibnya Emas 4 Tan Milik Johor

Tersebutlah kisah, terdapat emas bertan-tan milik sebuah kerajaan yang kaya dan kuat beberapa ratus tahun dahulu. Lebih kurang 20 tahun sebelum jatuhnya dinasti Ming, keadaan di selat Melaka mula bergolak kembali setelah lama berlalu peristiwa kejatuhan Melaka ke tangan petualangan Iberia. Ketika itu Maharaja Moghul sedang sibuk membelek pelan pembinaan Taj Mahal yang dibina untuk isteri tercinta. Walaupun gemilangnya Melaka sudah lama sirna, namun kegemilangan emporium Melayu tersebut telah disambung semula oleh sebuah lagi kuasa Melayu di selatan semenanjung, di sebuah negara yang bersinar bak Jauhar dari Golkonda.

Pada kurun ke 17 berlaku lah sengketa antara dua kerajaan Melayu yakni Jambi dan Johor. Johor nak tuntut balik wilayah Tungkal yang asalnya milik Johor daripada kerajaan Jambi pada tahun 1629. Namun Sultan Pangiran Jambi buat bodoh saje sebab wilayah itu dah dihadiah pada bininya. Akibatnya pada tahun 1655 Johor menghasut orang-orang Tungkal untuk memberontak. Maka si Pengiran Jambi pon rasa tak senang duduk, tetapi penduduk Tungkal tetap mahu berada dibawah Sultan Johor dan keluar dari jajahan Jambi.

Bagi menyelesaikan masalah, pada tahun 1659 diadakanlah perdamaian melalui perkahwinan yakni diantara puteri Pangiran Ratu Jambi dengan Raja Muda Johor. Namun perdamaian tak bertahan lama. Sementara itu di Johor lain pula ceritanya. Sultan Abdul Jalil Shah III diselubungi dengan pelbagai kerisauan. Baginda takut jika Raja Muda Bajau akan menggunakan Jambi untuk rampas takhta Johor dan baginda juga risau kalau Jambi mintak bantuan Mataram untuk serang Johor.

Raja Muda Bajau kemudian balik ke Johor pada bulan september 1660. Beliau janji akan balik semula ke Jambi untuk jemput bininya bila dah siap bina rumah di Johor. Sultan Abdul Jalil Shah lll yang tahu keadaan ini mula ambil peluang maklumkan pada Jambi pada tahun 1663 bahawa demi keselamatan maka bini Raja Muda tak dibenarkan datang ke Johor. Pada masa yang sama Raja Muda Bajau pulak dikata telah bertunang dengan anak Laksamana Tun Abdul Jamil. Maka maroh lah Pangiran Jambi lalu dia menuntut agar Raja Muda menceraikan bininya di Jambi atau datang untuk jemputnya ke Johor.

Persengketaan ini bukan hanya sengketa politik tetapi juga melibatkan ekonomi perdagangan di Selat Melaka. Dua buah kerajaan Melayu ini adalah kerajaan perdagangan antarabangsa yang pesat. Sumber kekuatan maritim dua kerajaan ini adalah daripada ‘mengkong’ laut mereka atau Orang Laut yang telah berkhidmat kepada kerajaan-kerajaan Melayu di Selat Melaka sejak dari zaman Srivijaya sehinggalah Melaka jatuh ke tangan Portugis. Kekuatan armada laut Johor dibantu oleh Orang Laut sekitar perairan Johor dan Kepulauan Riau-Lingga manakala Jambi mendapat sokongan Orang Laut dari perairan sekitar Jambi.

Sengketa yang berlanjutan diantara Jambi dan Johor telah membimbangkan orang Belanda. Sebab hal ini beri kesan kepada aktiviti perdagangan di Selat Melaka. Selain itu Belanda juga nak jaga hubungannya dengan Jambi untuk pastikan bekalan Lada dari Jambi tak putus. Disebabkan hal ini Belanda kononnya pilih jalan tengah iaitu untuk mendamaikan kedua-dua pihak. Namun pada pendapat koi, campurtangan Belanda dalam hal ini ada motif tersirat yang licik. Dapat dilihat kemudiannya kemuncak daripada sengketa diantara Melayu ini telah memberikan keuntungan kepada Belanda.

Belanda makin tak senang bila mereka dapat maklumat di Batu Pahat ande kira-kira 600 buah kapal perang Johor yang berlabuh. Mereka juga dapat berita beberapa bulan kemudian ada 5 buah kapal perang serta dua ribu orang perajurit Johor sedang bersiap siaga di pulau Lingga. Maka Belanda hantor lah wakilnya ke Johor untuk berbincang dan mencari jalan supaya perniagaan Lada diantara Belanda dengan Jambi tidak terganggu. Namun mereka gagal. Pada 30 November 1666 sekali lagi Belanda hatar wakil ke Johor untuk bincang dan mencari jalan damai antara Jambi dengan Johor namun tetap tak berjaya.

Akibatnya pada bulan Mei 1667, Johor dengan Palembang pergi serang Kuala Jambi dengan tujuh buah kapal perang dan membakor kawasan tersebut. Laksamana Tun Abdul Jamil kemudiannya turut mengepalai armadanya yang terdiri daripada 50 buah perahu perang untuk menyerang Jambi. Hal ini berlarutan apabila Jambi beberapa tahun kemudian bertindak balas dengan menyerang dua buah jajahan Johor iaitu Tungkal dan Inderagiri pada bulan Ogos 1670. Tindakan tersebut telah mengundang kemarahan Johor dan angkatan Laksamana Tun Abdul Jamil datang menyerang Jambi semula.

Serangan dilakukan oleh Johor menyebabkan Pangiran Dipati Anum berang dan bersumpah untuk serang Johor. Akhirnya masa kelat dan masam Johor tiba jua. Armada Jambi yang dipimpin oleh Pangiran Dipati Anum melancarkan serangan besar-besaran pada tahun 1673 terhadap Johor. Angkatan Jambi bukan sendirian tetapi dibantu oleh Belanda, Palembang serta petualang Bugis yakni Daeng Mangika. Serangan mengejut ini berjaya memusnahkan kota Johor Lama. Nah, kat sini kita dapat tengok yang Belanda main peranan jahatnya, talam dua muka. Malah Daeng Mangika juga sama licik. Sebelum ni dalam perang 1667 beliau memihak kepada Johor, tapi dalam perang besar ini beliau memihak kepada Jambi pula.

Di sinilah bermulanya penjarahan yang besar dalam sejarah peperangan kerajaan Johor di Semenanjung sejak serangan Chola terhadap Kedah Tua yang membawa balik gerbang-gerbang bertatah emas permata. Malah penjarahan yang berlaku di Johor ini juga barangkali hampir sama hebat dengan apa yang dilakukan oleh Portugis terhadap Kota Melaka kurang lebih seratus lima puluh tahun lalu. Jambi berjaya menjarah banyak harta benda daripada Johor. Andaya menyebut diantara jumlah harta rampasan yang berjaya dibawa balik Jambi dan sekutunya adalah:

• 95 pucuk meriam besi
• 140 buah kapal.
• Tawanan perang seramai 1268 orang.
• Pelbagai jenis senjata api berupa istinggar, pemuras, lela dan lain-lain.
• DAN EMPAT TAN EMAS.

Anda bayangkanlah betapa kayanya kerajaan Johor ketika itu. Saya pasti emas-emas berkenaan bukan sahaja dapat daripada istana sultan tetapi juga dirampas daripada para pembesar, orang-orang kaya, para pedagang serta rakyat kota Johor Lama. Jika ditukar kepada nilai emas kini ianya lebih kurang RM 645206524.80. Lebih daripada setengah billion nilai emas yang dirampas dari Johor Lama. Kita perlu ingat, ini adalah nilai kekayaan lebih kurang 500 tahun lepas. Kalau tahun 1950-an harga Nasi Lemak pon main satu dua sen je, anda bayangkanlah kalau anda ada beratus juta pada tahun 1673, tak ke banyak tu? Pada zaman tu nilai emas tersebut adalah sangat-sangat besar berbanding zaman sekarang. (zaman sekarang 2 billion pun macam sikit rasanya).

Kekalahan teruk Johor kepada Jambi pada tahun 1673 ini bukanlah pengakhiran bagi Kesultanan Melayu Johor. Walaupun empat tan emas Johor dirampas oleh Jambi namun peliknya Johor mampu bangkit semula beberapa tahun kemudian dan mampu siapkan kelengkapan perang yang lebih besor untuk balas serangan pada Jambi. Mungkin emas empat tan tu hanya sebahagian kecil daripada simpanan emas milik Johor dan selebihnya berjaya dibawa lari oleh Sultan Johor sebelum dirampas Jambi. Berkemungkinan dengan baki emas dan kekayaan yang lain tersebut lah maka Johor mampu bangkit semula.

Serangan pada tahun 1679 adalah serangan terbesar yang dilancarkan oleh Johor pada Jambi. Johor telah kumpul kekuatan besar iaitu sebanyak 300 buah kapal perang untuk serang Jambi. Angkatan ini diketuai oleh Laksamana Tun Abdul Jamil. Dalam serangan ini Johor dibantu oleh Palembang dan orang Bugis yang diketuai oleh Daeng Mangika yang telah bertukar pihak dan bersekutu dengan Johor pula akibat berselisih faham dengan Pangiran Jambi. Manakala pasukan Jambi telah dapat bantuan si Belanda bedebah. Pihak Belanda telah beri persenjataan dan dana untuk Jambi. Dalam serangan itu Jambi berjaya dikalahkan dan dipaksa untuk bayar ganti rugi atas serangannya terhadap Johor Lama pada tahun 1673.

Jambi dipaksa untuk bayar sebanyak 10 000 rijksdaalders kepada Johor. Selain itu Jambi juga diarah untuk kembalikan semula jumlah emas 4 tan yang telah dirampas mereka dalam perang 1673. Tapinya kerajaan Jambi tak mampu nak penuhi permintaan itu dan sebagai pendahuluan Pangiran Jambi telah berikan dua pucuk meriam besi, tiga kati emas dan duit sebanyak 3000 rijksdaalders, selain daripada membebaskan tawanan yang dibawa dari Johor dalam perang 1673 dulu.

Kejayaan ini telah berjaya memulihkan maruah Johor yang dikalahkan oleh Jambi sebelum ini. Namun sengketa diantara Melayu dengan Melayu ini akhirnya merugikan kedua-dua belah pihak. Selama 14 tahun rakyat Johor dan Jambi tidak aman akibat pertelingkahan. Sejarah mencatatkan pada waktu akan datang, betapa kedua-dua kerajaan ini menerima padah daripada persengketaan ini.

~ASJ~

Sumber:

• Mohd Akbal bin Abdullah dan Abdullah bin Sulaiman, Pemelayuan: Pengalaman Etnik Bugis di Johor Berdasarkan Naskah-Naskah Sejarah Tradisional Melayu Johor, Pusat Pengajian Kemanusiaan dan Komunikasi Kolej Universiti Teknologi Tun Hussein Onn, Parit Raja,Batu Pahat, Johor.

• Abdullah Zakaria Bin Ghazali, Malaysia – Indonesia Dalam Sejarah: Liku-Liku Hubungan Serumpun Sehingga Kurun Ke-19, Jabatan Sejarah university Malaya Kuala Lumpur.

• Ahmad Jelani Halimi, Sejarah dan Tamadun Bangsa Melayu.

• Barbara Watson Andaya, To Live As Brothers: Southeast Sumatra in the Seventeenth and Eighteenth Centuries, Honolulu: University of Hawaii Press, 1993.

• Fachruddin Saudagar, Perang Jambi-Johor, kertas kerja dari Arkib Negara Malaysia, 2004.


Saintis Menemui Rumah Musuh Yahudi Silam?

Tiga negara mempunyai peranan besar dalam sejarah Yahudi dan Bani Israil. Mesir kerana Nabi Musa (as). Isr-el kerana kerajaan yang dibangunkan pada zaman terdahulu. Jordan kerana limpahan pengaruh kerajaan tersebut. Tiga negara ini sentiasa menjadi sumber yang menadah ilmu sejarah. Tetapi bukan semua yang ditemui di sini adalah sejarah Bani Israil. Ada saja penemuan daripada kaum lain. Kali ini kita akan membincangkan tentang penemuan dibuat seorang sarjana bernama Amani Abu-Hamid.

Amani adalah seorang pakar arkeologi yang bekerja dengan Pihak Berkuasa Arkeologi Isr-el (Isr-el Antiquities Authority). Kali ini mereka melaksanakan misi arkeologi di Laut Galilee. Ikut buku, Laut Galilee memang kawasan panas sejarah.

Macam-macam terjadi di sini sejak zaman prasejarah lagi, dengan penempatan lagi awal untuk dibandingkan dengan Revolusi Neolitik (Stock, et al., 2012). Sini juga tempat Nabi Isa (as) dipercayai berjalan di atas air. Kira banyaklah unsur sejarahnya.

Kegentingan Dua Alaf Yang Lalu

Perjalanan Bani Israil berputik daripada semangat penyatuan di belakang Nabi Musa (as). Kewafatan baginda tidak mengakhiri riwayat kaum ini. Mereka mengalami detik naik turun sebelum dijulang setinggi-tingginya.

Semasa pemerintahan Nabi Daud (as) dan Nabi Sulaiman (as), kedudukan Bani Israil memang disegani. Cuma selepas kewafatan Nabi Sulaiman (as), dua ideologi meresapi Bani Israil. Mereka berpecah belah ikut haluan Rehoboam dan Jeroboam. Inilah titik permulaan di sebalik kejatuhan Bani Israil. Negara diasaskan Jeroboam hancur dulu pada tangan Empayar Neo-Assyria. Jatuhnya negara Jeroboam inilah timbul hal “Sepuluh Suku Israil Yang Hilang”.

Yang tinggal pada masa itu adalah negara diasaskan Rehoboam, iaitu Yehudah (Y-hudi). Namun beberapa abad kemudian, negara ini menjadi makanan Neo-Babylonia pula. Negara Yehudah menjadi wilayah Yehud. Dan semua penduduk Yehudah lari membawa diri. Keturunan mereka inilah adalah bangsa Y-hudi, yang berada di Isr-el sekarang.

Walaupun dua negara sudah jatuh, sisa-sisa Bani Israil masih berjuang mendapatkan semula negara mereka. Dan penemuan Amani Abu-Hamid nampaknya mengesahkan bibit perjuangan ini.

Kemenangan Yang Tertangguh

Sedang menggali tapak di Laut Galilee, pasukan Amani Abu-Hamid menemui tinggalan sebuah rumah yang masih ada balang penyimpanan dan rak anyaman. Semua benda di sini habis diteliti untuk mengenal pasti sejarah di sebaliknya. Dan apa yang mereka yakin: pemilik rumah ini terpaksa tinggalkannya dalam keadaan kelam kabut (Metcalfe, 2022).

Rumah ini dipercayai berusia 2,100 tahun, iaitu pada zaman selepas Bani Israil ditewaskan Neo-Assyria dan Neo-Babylonia. Tewas tidak bermakna hilang. Para Y-hudi masih menikmati sedikit sebanyak autonomi apabila berada dibawah pemerintahan Empayar Seleucid yang berbudaya Yunani.

Bermula tahun 167 S.M., para Y-hudi bersatu di belakang Yehudah HaMakabi (Judas Maccabee) dalam sebuah pemberontakan besar yang berlarutan selama 26 tahun. Masuk saja tahun 140 S.M., Y-hudi mendapat negara sendiri iaitu “Hasmonean Kingdom” yang berautonomi dalam Empayar Seleucid.

Kerapuhan politik Seleucid meluaskan manfaat autonomi Hasmonean yang pada tahun 110 S.M. sudah mula membesarkan sempadannya. Kemungkinan besar inilah zaman rumah ditemui pasukan Amani.

Penghuni rumah ini mesti lari untuk mengelak bala Hasmonean. Mereka tinggalkan habis semua barangan pertanian. Balang penyimpanan juga didapati masih berisi. Cuma satu sajalah – saintis tidak dapat mengesahkan secara tuntas yang penghuninya tidak dibunuh di rumah sendiri.

RUJUKAN:

Metcalfe, T. (2022, Mei 28). 2,100-year-old farmstead in Isr-el found ‘frozen in time’ after owners disappeared. Live Science.

Stock, J., et al. (2012, Februari 15). Twenty Thousand-Year-Old Huts at a Hunter-Gatherer Settlement in Eastern Jordan. PLOS ONE. 7 (2): e31447.


Bagaimana Ahli Forensik Dapatkan Cap Jari Mayat Yang Mereput?

Bagaimana nak dapatkan cap jari m4yat yang sudah mereput oleh kerana m4yat itu terlalu lama terdedah kepada persekitaran?

Perkara ini seterusnya menyukarkan proses mengenal pasti identiti m4at tersebut melalui cap jari.

Walau bagaimanapun, cap jari itu masih boleh didapatkan dari m4yat tanpa mengira kadar pereputan. Tetapi, ia memerlukan teknik atau prosedur tertentu.

Salah satu cara yang digunakan oleh pakar forensik bagi menangani permasalahan ini adalah seperti berikut..

Pakar forensik yang memerika m4yat itu, akan bertindak mencabut kulit daripada hujung jari m4yat yang mempunyai cap jari itu.

Seterusnya, beliau akan menyarungkan kulit yang dicabut, ke bahagian hujung jari beliau yang bersarung tangan lateks.

Ini satu lagi contoh. Cuma kali ni bukan kulit hujung jari m4yat sahaja yang ditanggalkan, tetapi keseluruhan kulit pada bahagian tangan itu.

Jadi, sekarang jelas bukan bagaimana pakar forensik mendapatkan cap jari daripada ibu jari m4yat yang mereput?

RUJUKAN:

J.M, Vincent. DiMaio. E.Dana, Suzanna. (2006). Handbook of Forensic Pathology. CRC Press.


57 Bintang Yang Memandu Para Pelaut

Adapun terdapat 57 jasad najam atau bintang yang terpilih berdasarkan magnitud keterangannya di langit malam. Jasad ini digunakan dalam menentukan kedudukan dilautan mahupun diudara dengan menggunakan sekstan bagi mendapatkan sudut atau altitud jasad najam tersebut. Ini dipanggil cerapan samawi (atau celestial observation).

Seterusnya pengiraan dibuat dengan memasukkan maklumat lain seperti sudut darjah declination dan sudut jam sidereal selain mengambil kira ralat pada alatan cerapan dan ralat ketinggian pencerap dari permukaan laut, ralat kelembapan udara dan lain lain lagi.

Darjah keterangan satu satu jasad dirujuk dengan nombor negatif sebagai jasad najam yang paling terang di langit samawi diikuti nombor paling besar dengan darjah keterangan paling rendah.

Sebagai contoh, najam Sirius yang terletak dalam buruj Canis Major mempunyai darjah keterangan berskala -1.5 dan merupakan jasad samawi paling terang dan paling mudah dikenal pasti manakala najam Acamar dalam buruj Eridanus mempunyai darjah keterangan paling malap iaitu 3.2 dalam 57 najam terpilih untuk kegunaan navigasi.

Bagi langit samawi di negara kita jasad yang biasa kelihatan bilamana langit malam terang tanpa bulan dan tidak berawan adalah seperti Al Nilam, Betelgeuse, Bellatrix dan Rigel dalam jujukan buruj Orion (atau Belantik), Procyon didalam jujukan buruj Canis Minor, Aldebaran dan Elnath didalam jujukan buruj Taurus, Antares dalam jujukan buruj Scorpio serta Spica dalam jujukan buruj Virgo mengikut kitaran bulanan zodiak melintasi garisan khatulistiwa.

Walaupun sistem navigasi satelit telah mengambil alih kebanyakan metode dan rukun penentu kedudukan, metode lama ini masih lagi digunapakai dan masih diajar kepada pelaut moden kerana sifatnya yang tidak akan gagal akibat kehilangan kuasa penggerak dan penjanaan atau kegagalan satelit akibat manusia mahupun peralatan, serakan elektronik dan juga gangguan aktiviti suria.

Sssungguhnya Allah telah berfirman mengenai najam sebagai pedoman, antaranya :

“ Dan dialah yang menjadikan bintang bintang bagi kamu supaya kamu berpedoman kepadanya dalam kegelapan (malam) didarat dan dilaut. Sesungguhnya kami telah jelaskan tanda tanda kebesaran (Kami) satu persatu bagi orang yang mengetahui.”- Al Anaam:97